06 июл 2022, Тошкент вақти: 17:19\nТошкент Ирригация ва мелиорация институтининг ўтган йилги мавсумда пахтага бормаган ўнлаб талабаси ўқишдан ҳайдалиш хавфи остида қолган. Институтнинг Гидромелиорация ҳамда Гидротехника иншоотларини қуриш факультетлари юқори курс талабаларининг Озодликка айтишича, пахтага бормаган талабалардан деканлар пул талаб этмоқда. Пул бермаган талабалар рейтинг дафтарчасига баҳолари қўйиб берилмаслиги ва ўқишдан ҳайдалишлари ҳақида огоҳлантирилган.\nИнститутнинг Гидромелиорация факультети 4- босқич талабаси Озодлик билан суҳбатда бу ҳақда шундай деди:\n- Ҳозир декан зачеткамизни олиб қўйган. Балларимизни шу дафтарчага қўйдиролмаяпмиз. "Пахтага бормагансан, пахта термагансан, сенинг ўрнинга биз топширганмиз, шуни пулини берганмиз", деяпти. "Шунинг учун пул берасан, бўлмаса ота-онангни олиб келасан", деб дўқ қиляпти. Акс холда зачёткаларимизни ололмас эканмиз, - дейди исми сир қолишини сўраган ТИМИ талабаси.\nИнститутнинг бошқа бир талабаси ҳам пахтага бормагани учун декан рейтинг дафтарчасини олиб қўйгани, баллари дафтарчага қўйилмаса имтиҳонга киритилмаслиги ва оқибатда ўқишдан ҳайдалиши мумкинлигини айтади.\n- Зачеткани бермаса фанлардан балларни ололмаймиз. Баллар қўйилмагандан кейин давлат имтиҳонига ҳам қўйишмайди. Имтиҳонга қўйишмаса ўқишдан ҳайдашади ёки кейинги йилга қолиб кетишимиз мумкин. Ҳозир юздан зиёд талабанинг зачеткаси олиб қўйилган, - дейди Тошкент Ирригация ва мелиорация институтининг Гидротехника иншоотларини қуриш факультети 4- босқич талабаси.\nОзодлик талабаларнинг шикояти юзасидан Тошкент Ирригация ва мелиорация институти ректоратига боғланди.\nРекторат масъулларидан бири институтда пахта терими талабалар учун ўқув амалиёт машғулотларига тенглаштирилгани ва унда қатнашмаган талабалар фанларни тўлиқ ўзлаштирмаган ёки дарсга тўлиқ қатнашмаган талаба сифатида малакаланишини айтди.\nМулозим пахтага бормаган талабалардан пул таъма қилинаётгани ҳақидаги иддаоларни рад этди.\n- Бизда пахта ўқув амалиётидир. Пахтага бормагани амалиёт ўтамаган, дегани. Демак, талаба қарздор ҳисобланади, буни отработка қилиб бериши керак бўлади, - деди ТИМИ мулозими.\nОзодлик институтнинг юқорида тилга олинган факултетлари деканлари билан болана олмади.\nИнститутнинг ички қоидаларига кўра, қарздор талаба ўқишдан четлатилиши ёки кейинги босқичга ўтказилмаслиги мумкин.\nЎзбекистонда ўқув йили бошланиши билан олий ўқув юртлари ва касб-ҳунар коллежлари талабаларини пахта теримига сафарбар қилиш анъанага айланган.\nТошкентдаги Ирригация ва мелиорация институти ва Қишлоқ хўжалик университети талабалари пахта теримига биринчилардан бўлиб олиб чиқилади.\nАрзон гаров меҳнат кучи деб кўриладиган талабалар ўқиш бир четда қолиб, бир неча ой мобайнида пахта теради.\n- Пахта теримининг ўқиш жараёнига қандай алоқаси бўлиши мумкин? Мақсад бу ерда талабалардан текин ишчи кучи сифатида фойдаланиш, - дейди ТИМИ талабаси.


Qalampir.uz - Ғафур Раҳимов: “Ўзбек эканлигимдан фахрланиб кетаман”\nҒафур Раҳимов: “Ўзбек эканлигимдан фахрланиб кетаман”\n12:43, 28.07.2018 Спорт\nКеча AIBA президенти Ғафур Раҳимов Ўзбекистонга келди.\nАввалроқ, Осиё Олимпия Кенгаши вице-президенти, Халқаро ҳаваскор бокс ассоциацияси (AIBA) президенти вазифасини бажарувчи Ғафур Раҳимов Ўзбекистонга ташриф буюриб, Миллий олимпия қўмитасида меҳмон бўлгани ҳақида хабар берган эдик.\nМеҳмонни ЎФА биринчи-вице президенти ва МОҚ президенти Умид Аҳмаджонов кутиб олди. Икки йирик спорт ташкилотлари раҳбарлари ўртасидаги учрашувда Ғафур Раҳимов Ўзбекистонда спортга қаратилаётган эътибор ҳақида гапирди.\n“Таклиф учун раҳмат. Биласиз, AIBA жаҳонда учинчи ёки тўртинчи ўринда турувчи спорт федерацияси ҳисобланади. Бокс бутун дунёда яхшигина ривожланиб кетган. Ҳаваскорлар ўртасида ҳам, профессионаллар ўртасида ҳам мусобақалар ташкил қилиб келинмоқда. Янги мусобақаларга асос соляпмиз. Аралаш яккакураш бўйича янги йўналишни Олимпия ўйинлари дастурига киритмоқчимиз. Унда икки нафардан эркак ва аёл ўртасида баҳс кечади. Бу қизиқарли спорт мусобакаси бўлиши кутилмоқда.\nЎзбекистонда спортга қизиқиш доимо юқори даражада бўлган. Ўзбек замини жаҳонга кўплаб кучли ва юлдуз спортчиларни тақдим этган. Сўнгги икки йилда эса спортга, ёшлар билан ишлашга эътибор жуда ошди. Сўнгги бир йилнинг ўзида Ўзбекистонда спорт соҳасида, умуман жисмоний тарбия таълими ва Олимпия ҳаракатида инқилобий ўзгаришлар юз бермоқда. Албатта, бу ўзгаришлар Ўзбекистон Республикаси Президенти муҳтарам Шавкат Миромонович Мирзиёев олиб бораётган ислоҳотларнинг муҳим бир йўналишидир.\nМен хизмат сафарлари билан кўп мамлакатларда бўламан. У ерда мени ўзбек эканлигимни билишгач, Ўзбекистонда юз бераётган катта ўзгаришлардан хурсанд эканликларини изҳор килиб, мамлакатимиз раҳбари томонидан қисқа муддатлар ичида амалга оширилаётган тарихий ислоҳотларни алоҳида эътироф этишади. Шундай пайтларда мен ўзбек эканлигимдан фахрланиб кетаман. Президентимиз ҳар бир ўзбекистонлик учун намуна ва ибрат тимсолидир. Мамлакат раҳбари спортга шундай эътибор қаратяптими, унинг ишончини оқлаб, янги ғалабалар, олтин ва кумуш медалларни қўлга киритиш лозим”, деди Ғофур Раҳимов.\nШунингдек, AIBA раҳбари Ўзбекистонда бокс ривожи учун ҳар томонлама ёрдам беришга тайёр эканлигини маълум қилди.\n“Ишонтириб айтаманки, Ўзбекистонда бокснинг ривожланишида AIBA ҳар томонлама ёрдам беради. Бундан ташқари, ўзбек бокси мактаби ўз шонли тарихига эга. Устозлар анъанасини ёш авлод муносиб давом эттириб, Токио Олимпиадасида энг баланд чўққига эришишларига ишончим комил. Кўрсатилган эҳтиром ва ҳурмат учун Ўзбекистон Миллий олимпия қўмитасига чуқур миннатдорчилигимни изҳор қилмоқчиман. Ҳамкорлигимиз муваффақиятли ва истиқболли бўлишига ишончим комил”, деган AIBA Президенти вазифасини бажарувчи Ғафур Раҳимов.\nУчрашув давомида томонлар Ўзбекистонда спорт соҳасида амалга оширилаётган ислоҳотлар, давлат томонидан қаратилаётган эътибор ва бошқа бир қатор масалалар юзасидан фикрлар ҳам алмашдилар.\nЭслатиб ўтамиз, аввалроқ Ғафур Раҳимов Ўзбекистон Ички ишлар вазирлиги томонидан товламачиликда айбланиб қидирувга берилган эди. Кейинчалик ИИВ бу эълонни ўз сайтидан олиб ташлаган.\nРоналду “Реал”дан кетди. Унинг ўрнига ким келади?\n10:59, 13.12.2018 13 898\nҒафур Раҳимов AIBA президентлигидан кетиши мумкин\n16:36, 30.11.2018 9 876\nҒафур Раҳимов Ўзбекистонга келди\n17:17, 06.11.2018 8 826\n19:09, 03.11.2018 5 499\n15:19, 02.11.2018 1 979


Тошкентда микроавтобус иккита юк машинаси билан тўқнашди, 12 киши жароҳат олди\n2019 йил 31 июль куни соат 11:40ларда Тошкент шаҳрининг Бектемир туманида яшовчи 34 ёшли Д.А. бошқарувидаги 99-сонли “Қорасу-Қўйлиқ бозори” йўналишида қатновчи “ГАЗ-322132-288” русумли микроавтобусини Яшнобод тумани Оҳангарон шох кўчасида ҳайдаб кетаётиб, йўл четида тўхтаб турган Тошкент вилояти Ўрта Чирчиқ туманида яшовчи 59 ёшли Р.Б. бошқарувидаги “КамАЗ-5511” русумли юк автомашинасининг орқа томонига урилган.\nЎзбекистон Республикаси ИИВ Жамоатчилик ва ОАВ билан алоқалар бошқармаси хабарига кўра, шундан сўнг у бошқарувни эплай олмай шу йўналишда ҳаракатланиб келаётган, Тошкент вилояти Ўрта Чирчиқ туманида яшовчи 24 ёшли Д.А. бошқарувидаги “DEU SC 77C” русумли юк автомашинасига урилиб ағдарилган.\nНатижада “ГАЗ-322132-288” микроавтобуси ҳайдовчиси ва олти нафар йўловчилари жароҳат олиб касалхонага ётқизилганлар, шунингдек қолган 5 нафар йўловчига тиббий ёрдам кўрсатилиб уйларига жавоб берилган.


Жиддада жиддий янгилик. 75 миллиардли лойиҳа «мисли кўрилмаган» деб баҳоланмоқда - xabar.uz\nЖиддада жиддий янгилик. 75 миллиардли лойиҳа...\nЖиддада жиддий янгилик. 75 миллиардли лойиҳа «мисли кўрилмаган» деб баҳоланмоқда\n26.12.2021 14:11 0 2745\nЛойиҳа кўҳна Жидда учун янги истиқбол дарвозасини очиши кутилмоқда.\nСаудия Арабистони валиаҳд шаҳзодаси Муҳаммад бин Салмон мамлакатнинг иқтисодий бошкенти – Жидда шаҳрига доир йирик лойиҳани тақдим этди. «Жидда марказий лойиҳаси» (Jeddah Central Project) деб аталган иқтисодий дастурга 75 миллиард саудия риёли (қарийб 20 миллиард АҚШ доллари) ажратилиши кўзда тутилган.\n«Reuters» ахборот агентлиги хабарига кўра, лойиҳа доирасида Қизил денгиз соҳили бўйлаб 5,7 миллион квадрат метр майдонда халқаро даражадаги курорт ҳудуд ташкил этилади.\nКўҳна Жиддага янгича руҳ бағишлаши кутилаётган лойиҳага мувофиқ, опера театри, музей, спорт майдони, океанариум, 17 минг тураржой, 2700 хонали меҳмонхоналар, ресторанлар, савдо мажмуалари ва соҳилбўйи дам олиш масканлари бунёд этилади. Бош тарҳни ишлаб чиқишда халқаро миқёсда тажрибага эга 500 га яқин муҳандис ва маслаҳатчи иштирок этган.\nТаҳлилчилар томонидан «мисли кўрилмаган» деб баҳоланаётган янги лойиҳа Саудия иқтисодиётига 2030 йилдаёқ 47 миллиард риёл миқдорида қўшимча қиймат келтириши кутилмоқда.\nЛойиҳа девелопери – «Jeddah Central Development» ширкати 2019 йилда таъсис этилаган. Тузилма директорлар кенгашига валиаҳд шаҳзода Муҳаммад бин Салмоннинг ўзи раислик қилаётгани эса унинг ҳам иқтисодий, ҳам сиёсий жиҳатдан аҳамиятли эканини кўрсатади. Уч босқичли лойиҳанинг дастлабки қисми 2027 йилда якунланади.\nСаудия валиаҳд шаҳзодаси Муҳаммад бин Салмон 2017 йилда 500 миллиард долларли «Neom» лойиҳасини ҳам эълон қилган. Фото: SPA\nСаудия расмий ахборот агентлиги (SPA) хабарига кўра, Давлат инвестиция жамғармаси, халқаро ва маҳаллий сармоядорлар маблағи ҳисобидан барпо этилажак курорт ҳудуди минглаб янги иш ўрни яратиб қолмай, мамлакат иқтисодиётини диверсификация қилишга ҳам ҳисса қўшади.\nГап шундаки, Саудия Арабистони ҳукумати сўнгги йилларда асосан энергетикага (нефть, газ) таянган мамлакат иқтисодиётини ислоҳ этиш, илғор технологиялар ҳамда илм-фан ютуқларига асосланган саноат йўналишларини барпо этишга эътибор қаратмоқда. Бу борада «Нигоҳ-2030» дастурий ҳужжати қабул қилинган.\nВалиаҳд шаҳзода Муҳаммад бин Салмон 2017 йилда илгари сурган бошқа бир йирик ташаббус – «Neom» лойиҳаси ҳам айнан «Нигоҳ-2030»нинг таркибий қисмларидан бири саналади. Мамлакатнинг шимоли-ғарбида барпо этиладиган янги шаҳар технологик ва туристик марказ – саҳро бағридаги мўъжиза бўлиши кутилмоқда. Бу мақсадда Давлат инвестиция жамғармасидан 500 миллиард доллар ажратилиши белгиланган.\n«Saudi Gazette» нашри «Jeddah Central Project» лойиҳаcи Жидда учун янги истиқбол дарвозасини очади деб ҳисоблайди.\nНегаки, лойиҳа доирасида қадимий савдо анъаналарига эга шаҳарни замонавий технологияларни кенг татбиқ этган ҳолда «ақлли шаҳар»га айлантириш мақсад қилинган. Пировардида эса уни дунёнинг энг яхши 100 шаҳри сафига киритиш режалаштирилган.\nЖидданинг эски шаҳар қисми Бутунжаҳон мерос рўйхатига киритилган. Фото: ЮНЕСКО\nЖуғрофий жиҳатдан қулай ҳудудда жойлашган Жидда асрлар мобайнида минтақанинг савдо-тижорат марказларидан бўлиб келган. Манбаларга кўра, шаҳарнинг тамал тоши милоддан аввалги VII асрда қўйилган. 647 йили учинчи рошид халифа Усмон ибн Аффон розияллоҳу анҳу Жиддани Ҳаж зиёратига келувчи мусулмонларни қабул қилувчи асосий марказга айлантирган. Шу тариқа Қизил денгиз бўйидаги порт шаҳарнинг аҳамияти янада ортган. Ўзбекистонлик ҳожиларга ҳам Жидда шаҳри таниш ва қадрдон. Зеро, Маккаи мукаррама ва Мадинаи мунавварага йўл олган ҳожиларимиз бу кентда ҳам қўноқ бўладилар.\nМакка музофотининг бошкенти саналган Жиддада замонавийлик ва қадимийлик мужассам. Шаҳарнинг тарихий қисми – Ал-Балад ЮНЕСКО томонидан Бутунжаҳон мерос рўйхатига киритилган. Эски шаҳарда 600 га яқин тарихий бинолар, кўҳна масжиду бозорлар сақланиб қолган. Нақлиёт, саёҳат ва тижорат бешиги бўлган Жидда эндиликда илғор технологиялар марказига ҳам айланиши кутилмоқда.\nСаудия Арабистони лойиҳа Жидда\nЖамият 21/06, 18:09\nНикоҳдан ўтишнинг бир ойлик муддати бекор қилинмоқда\nЖамият 09/06, 09:15\nЎзбекистонга Cаудия Арабистонидан ҳадя келди\nЖамият 07/06, 09:21\nДепутат «Ташаббусли бюджет»даги овоз беришни чеклашни таклиф қилди\nХориж 02/06, 13:00\nСаудия Арабистони Украина инқирози бўйича сиёсий ечим таклиф этмоқда


"Локомотив" билан ўйинда Асимов | "NAVBAHOR" FUTBOL JAMOASINING RASMIY WEB SAHIFASI\npfcnavbahor.uz "Навбаҳор" профессионал футбол клубининг расмий сайти "Локомотив" билан ўйинда Асимов\n01.11.2013 22:01\t"Локомотив"га қарши Олий лига 25- тури доирасидаги беллашувга хакамлар тайинланди. Тошкентликларга қарши сўнгги сафар учрашувини тошкентлик рефери Азиз Асимов бошқаради. Унга қанотларда Хусниддин Шодмонов (Бухоро) ва Андрей Цапенко (Тошкент вилояти) ёрдам беришади. Заҳира хаками Ўйин назоратчиси сиафтида Рашид Айтеков (Тошкент) қайд этилган.\nБу йилги мавсумда Азиз Асимов "Навбаҳор"ни ҳам, "Локомотив"ни ҳам ўйинларини бошқармаган. У хакамлик қилган тўққиз ўйинда футболчилар жами 40 маротаба огоҳлантирилган. Ўртача бир учрашувда сариқ карточка кўрсатиш бўйича Асимов 4.44 кўрсатгичи билан бу борада хакамлар орасида Ҳасан Рўзиевдан (4.82) сўнг иккинчи ўринда бормоқда.


Бугун “Насаф” ўринбосарлари “Истиқлол”га қарши тўқнаш келади\n4 июнь, 2017, 14:14\nБугун, 4 июн куни Ўзбекистон биринчилигининг навбатдаги 13-тур учрашувлари бўлиб ўтади. Бу турда Нурали Султонов бошчилигидаги “Насаф-2” жамоаси ўз майдонида Фарғонанинг “Истиқлол” жамоаси билан баҳс олиб боради.\nУшбу учрашувни тошкентлик ҳакам Анотолий Рубаков бошқаради. Унга қанотларда хоразмлик ҳакамлар Хушнудбек Атамуратов ва Дилшодбек Жуманиёзовлар ёрдам беришади. Учрашувга захира ҳаками этиб, Жасур Бўриев тайинланган.\n“Насаф-2” жамоаси бу йилги биринчиликда 11 та учрашув ўтказди. Уларнинг 3 тасида ғалаба, 1 учрашувда дуранг ва 7 учрашувда мағлубиятга учраган. Рақиблар дарвозасига 11 та гол киритиб, ўз дарвозаларидан 18 та тўп олиб чиққан. Тўплаган очколари сони 10 тага тенг. Турнир жадвалининг 15-поғонасида боришмоқда.\nШуни алоҳида таъкидлаш жоизки, кейинги турларда жамоа тўлиқ таркибда майдонга туша олмади. Жамоага кўпгина ўйинчилари ёрдам бера олишмади. Бунга асосий сабаблардан бири, жамоанинг бир қанча ўйинчилари Жиззахда бўлиб ўтган “Баркамол авлод-2017” спорт мусобақаларининг финал босқичида вилоятимиз терма жамоаси шарафини ҳимоя қилишди.\nФарғонанинг “Истиқлол” жамоаси эса 23 очко тўплаб, турнир жадвалининг 4-поғонасини эгаллаб турибди. Бундан уларнинг биринчиликда қандай иштирок этаётганидан далолат бериб турибди. Шундай экан, бугун мухлислар муросасиз курашларга бой учрашувга гувоҳ бўлишлари турган гап.\nУчрашув ҳар доимгидек “Насаф” футбол мактабининг сунъий қопламали майдонида бўлиб ўтади ва 17:30да бошланади.


September 21st, 2006 - Акс-Садо — LiveJournal\nОК ОСТОНАБОБО: КАДАМЖОМИ Ё МАКБАРА?\nКадимшуносларнинг исботича, IX-X асрларда Ўрта Осиёда меъморчилик санъати ривожланиб, тарихий ахамиятга молик жуда кўп маъмурий ва диний иморатлар курилган. Афсуски, бизгача жуда оз кисми сакланиб колган. Улардан тўрттаси Бухородаги Исмоил Сомоний, Тимдаги Арабато, Карманадаги Мирсаидбахром ва Узун туманидаги Ок Остонабобо макбаралари соха олимлари томонидан обдон тадкик этилган.\nТўрттасида хам ўрта аср меъморчилигига хос бўлган тарх (лойиха), тарз, услуб, накш мужассам. Курилиш ашёлари асосан лой, пахса ва хом гиштдан иборат бўлиб, устунлар, болорлар учун ёгочдан мохирона фойдаланилган. Пишик гиштдан фойдаланиш хам айни шу давр меъморчилигининг ютуги хисобланади.\nОк Остонабобо макбараси Ўрта Осиё кадимий архитектура намунаси сифатида кадимшунос олима Г. А. Пугаченкова бошчилигидаги экспедиция томонидан 1959 йилда кузатилди. У кадимий Холчаён кишлогининг рўпарасида жойлашган бўлиб, атрофи улкан кабристондан иборатдир. Тўртбурчак шаклидаги ушбу бинонинг ўлчами 9х8,7 метрга тенг. Гумбази учли. Асрлар давомида икки марта: ХV аср – темурийлар даврида ва XIX асрнинг охирларида Денов туманидаги Юрчи кўргончасида яшовчи Уста Худойберди деган шахснинг бобоси томонидан жиддий таъмирланган.\nМакбаранинг ташки, ички киёфасидан деворларининг таркибигача, фойдаланилган гиштларнинг андозаларидан шикастланган гумбазнинг кай услубда кайта тикланганигача маълумотлар етарли (“Советская архитектура” журнали, 1960 йил, 3-сон, 323-327 бетлар). Аммо унинг макбара ёки кадамжо экани, археологик казилмалар жараёнида чиккан дахманинг кимга мансублиги хамон муаллак колмокда. Тўгри, Ок Остонабобо нафакат айни павйтда, балки асрлар оша мукаддас зиёратгох сифатида эътироф этилган. Зиёратчилар унга сахоба Абу Хурайра (разиаллоху анху) нинг муборак исмини кўшиб айтишади. Бирок уларнинг тилида хам гох “макбара”, гох “кадамжо”лари садо берадики, бундай мавхум ифодалар бундан кейин хам давом этиши табиий.\nХўш, Абу Хурайра ким?


Иброҳимхалил Йўлдошев “Нижний Новгород” клуби билан шартномасини узайтирди - 20.04.2022, Sputnik Ўзбекистон\nИброҳимхалил Йўлдошев “Нижний Новгород” клуби билан шартномасини узайтирди\nЎзбекистон терма жамоаси ҳимоячиси Россия клуби билан узоқ муддатли шартнома имзолади. 20.04.2022, Sputnik Ўзбекистон\nТОШКЕНТ, 20 апр — Sputnik. Ўзбекистонлик футболчи Иброҳимхалил Йўлдошев “Нижний Новгород” клуби билан узоқ муддатли шартнома имзолади.Терма жамоанинг 21 ёшли ҳимоячисининг Sputnik мухбирига маълум қилишича, янги шартнома уч йилга мўлжалланган.Иброҳимхалил Йўлдошев "Пахтакор" жамоаси тарбияланувчиси ҳисобланади. Бир мавсум "Бунёдкор" сафида ижарада ўйнаган. Йўлдошев 2021 йил август ойида "Нижний Новгород" сафига ўтган эди. Футболчи жорий мавсум 17 та ўйинда майдонга тушган. У битта гол ва 2 та голли узатмани амалга оширган. Март ойида Йўлдошев клубнинг энг яхши футболчиси деб топилган. Унга 714 нафар мухлис овоз берган. Бошқа футболчилар ичида у энг кўп 55,35 фоизни қўлга киритган.\n17:24 20.04.2022 (янгиланди: 17:30 20.04.2022)\n© Sputnik / Григорий Соколов / Фотобанкка ўтишИброхимхалил Юлдошев\nЎзбекистон терма жамоаси ҳимоячиси Россия клуби билан узоқ муддатли шартнома имзолади.\nТОШКЕНТ, 20 апр — Sputnik. Ўзбекистонлик футболчи Иброҳимхалил Йўлдошев “Нижний Новгород” клуби билан узоқ муддатли шартнома имзолади.\nТерма жамоанинг 21 ёшли ҳимоячисининг Sputnik мухбирига маълум қилишича, янги шартнома уч йилга мўлжалланган.\n“Ҳа, мен “Нижний Новгород” клубим билан шартномани узайтирдим. Мен учун бу янги ютуқлар учун яна бир қадам. Шартномани 3 йилга узайтирдим. Энди клубим Россия Премьер-лигасининг топ рейтингида бўлиши учун янада яхши ўйнашга ҳаракат қиламан”, - дейди Йўлдошев.\nИброҳимхалил Йўлдошев "Пахтакор" жамоаси тарбияланувчиси ҳисобланади. Бир мавсум "Бунёдкор" сафида ижарада ўйнаган. Йўлдошев 2021 йил август ойида "Нижний Новгород" сафига ўтган эди. Футболчи жорий мавсум 17 та ўйинда майдонга тушган. У битта гол ва 2 та голли узатмани амалга оширган.\nМарт ойида Йўлдошев клубнинг энг яхши футболчиси деб топилган. Унга 714 нафар мухлис овоз берган. Бошқа футболчилар ичида у энг кўп 55,35 фоизни қўлга киритган.


Яхши ният — manzur.uz\nИнсон қандай аҳволга тушмасин, доим яхши ният қилиши лозим экан.\nmanzur.uz / 17.07.2019 108\nТонг чоғидан ҳовлимизда ишлар жуда кўпайиб кетди. Бизнинг оиламиз жуда катта бўлмаса ҳам лекин ҳовлимиз катта. Шунинг учун ҳар доим биз – ёшларга иш топилади. Бугун ҳам эрталабдан уй ҳайвонларига озиқ тайёрлаш учун поя (маккахўҳори пояси) ташиш ҳаракатлари бошланиб кетди.\nАммам эрталабдан фақат поя ташиш ҳақида гапирарди. Унинг нияти яхшию, аммо тинмай сўзлаши кайфиятни бузади. Лекин барибир аммамнинг гапларида жон бор. Шунинг учун айтганларини қилиш керак.\nАммамнинг бешта укаси бор. Булар – менинг тўрт амаким ва дадам.\nҚариндошларнинг кўп бўлиши яхши, лекин бунинг бошқа сал бизга ёқмайдиган томонлари ҳам бор. Чунки бирор юмуш бўлса доим ёшларни биринчи навбатда чақиришади. Бу сафар ҳам шундай бўлди. Аммамнинг топшириғига биноан укам ва унинг ўртоқлари эшак арава олиб келиш учун катта амакимнинг уйига жўнаб, анчагача йўқ бўлиб кетишди. Пешинга яқин улар келишганда мен сигиримизга сув берай деб идишини тўлдираётган эдим. Укам:\n–Ака, эшак аравани олиб келдим, энди нима қилай? – деди.\n–Бориб, ўртоқларинг билан пояни ташиб туринглар, ҳозир етиб оламан, – дедим\nБироздан сўнг укам қайтиб келди. Иккинчи амаким акангни ҳам чақириб кел, бўлмаса сизлар эплолмайсизлар деб, уни қайтариб юборибдилар. На илож, бошқа чорам йўқ, энди бормасам бўлмайди.\nТўғрисини айтсам, иккинчи амаким жуда ақлли, ҳаммага ақл ўргатишни ёқтиради. Кўчадаги бегона одамларнинг юришидан ҳам камчилик топиб, шартта юзига айта қолади. Кўпчилик бундан безор бўлса ҳам, индамайди.\nШундай қилиб, амакимнинг уйидаги пояларни уйимизга ташиб келдим. Сигиримнинг кўзларида қувонч пайдо бўлди, миннатдор бўлиб мўраб қўйди. Кетидан бузоқчам ҳам шунча пояни кўриб, онасига қўшилиб мўради.\nЭнди навбат дарахтларни буташга келди. Уларни бутаб бўлгач, уйга кириб, китоб ўқишни бошлаганимда кимдир дарвозани тақиллатиб чақирди. Синглим:\n–Ака, сизни бир амаки чақиряптилар, – деди. Дарров кийимларимни кийиб, дарвозахонага чиқдим. Қарасам, ўзимизнинг Илҳом ота экан. Бу инсон бизнинг қўшнимиз бўлади. Унинг ўғли мол дохтири. Айтганимизда келиб, сигиримизга муолажалар қилиб туради. Илҳом отани балиқчи десам ҳам бўлади, лекин бундан ташқари деҳқончилик ҳам қилиб туради.\n–Асслому алайкум Илҳом ота, келинг, бир пиёла чой бор.\n–Ваалайкум ассалом болам, яхшимисан, соғлигинг яхшими? Боя тоғанг телефон қилувди, сизларга телефон қилиб тушолмабди. Шунга менга сим қоқиб: «Жиянимни кўрсангиз айтинг, менга телефон қилиб юборсин», деди. Кўчадан ўтиб кетаётиб, эсимга тушиб қолди. Ма, телефон қил, – деди.\nТелефонни олиб, қўнғироқ қилдим:\n–Алло, ассалому алайкум тоға яхшимисиз? Уйдагилар тинчми?\n–Ваалайкум ассалом жиян, яхшимисизлар? Бормисизлар, телефон қилсам кўтармайсизлар?\n–Тоға, шу десангиз, телефон бузилди, бунинг устига ҳозир алоқа ҳам яхши эмас…\n–Ҳа, шунақа дегин. Майли, қўявер. Аянгга айтиб қўй, отангнинг мазаси йўқ. Эртага, албатта келсин.\n–Ҳўп тоға, ҳозироқ айтаман. Майли, соғ бўлинглар.\nБу гапни аямга айтсак қандоқ бўларкин, деб бироз ўйга толдим. Аям, албатта, бу сўзни нотўғри талқин қилиб хавотирланади. Лекин айтиш керак.\n–Ая, тоғам телефон қилиб, катта отангнинг мазаси бўлмаяпти, эртага кўргани келсин, дедилар.\n–Вой, отамга бир гап бўлмаганми ишқилиб? Тоғанг хавотир олмасин деб атайлаб айтмаган. Биламан акамни…\nАямнинг кўзларида билинар-билинмас ёш қалқиди. Шу заҳоти у:\n–Бор, болам такси топиб кел, катта отангни кўргани бориб келамиз, – деди.\nДарров икки кўча наридаги Шерзод аканинг уйига бориб, вазиятни тушунтирдим.\n–Бўпти, тайёрланиб туринглар, ҳозир бораман, – деди.\nКейин Аям, опам, укам, синглим ва мен машинада йўлга чиқдик. Аямнинг кўзларида хавотир бор эди. Лекин буни сездирмасликка уринарди.\n–Саломат бўлсинлар ишқилиб, – деди синглимга қараб. Синглим энди биринчи синф лекин анчагина ақлли эди.\n–Катта отам соппа-соғлар, – деди аямга қараб. Аям шу гапни кутгандай сал енгил тортди. Аям йўл бўйи яхши ният қилиб, Худодан катта отамга соғлик-омонлик сўради.\nЕтай деб қолдик. Узоқдан чироқ кўринди. Тоғамнинг уйи муюлишдан энг охирги уй эди. Ҳамма уйлардан ажралиб турибди. Бир дегандаёқ кўзга ташланди. Етиб боргунча аямнинг хавотири босилмади.\nКелганимизда фақат ҳовлининг чироғи ёниб турарди.\n–Отам қани?! – дея сўради аям кира солиб жиянимдан. Кўзларида ёш қалқиб турарди.\n–Уйдалар, дам оляптилар, – деди у.\nБу гапдан аямга қанчалик хурсанд бўлиб кетганини тасаввур қилолмайсиз. У уйга югуриб кириб кетди.\nУйга кирсак, катта отам ҳар доимгидек диванда ётарди. Албатта, 91 ёшга кирган кекса инсон кўпроқ дам олиши керак. Аям катта отам билан худди бир йил кўришмаган одамдек жуда қуюқ кўришди.\nКейин биз ҳам катта отам билан кўришдик. Аямнинг кўзларида севинч порлар эди. Ҳа, унинг хвотири босилиб, ҳозир жуда бахтли одамга айланганди. Ота-қизнинг гаплари анчага чўзилди. Ярим соатга деб, бир соат қолиб кетибмиз. Таксичимиз кута-кута асаби чарчаб, қовоқлари осилиб қолибди. Сўнг ҳаммамиз хотиржам уйга қайтдик.\nҲуллас, мен шунда бир нарсани тушуниб етдим. Инсон қандай аҳволга тушмасин, доим яхши ният қилиши лозим экан.\nKalit so`zlar: ният, ҳикоя


АГМК янги тарих яратмоқда\nОсиё Чемпионлар лигаси саралаш баҳсларининг иккинчи босқичида мусобақа дебютанти АГМК жамоаси ҳам ўз мухлисларига қувонч улашди.\nОлмалиқлик футболчилар ўз майдонида Тожикистоннинг Истиқлол жамоасидан 4-2 ҳисобида устун келишди. Холбуки, ўйин давомида Миржалол Қосимов шогирдлари икки бор (0:1, 1:2) ҳисобда орқада қолишаётганди. Лекин, ўз уйингда деворлар ҳам суяйди , деганидек маҳаллий мухлисларнинг далдаси АГМК футболчиларига куч бағишлади ва улар қийин, аммо жуда муҳим ғалабага эришди.\nЎйин кутилмаганда меҳмонларнинг шиддатли ҳужумлари остида бошланди ва улар илк уринишда АГМК дарвозасини ишғол қилишга муваффақ бўлди. Жарима майдони ичида юзага келган палапартишликдан Истиқлол аъзоси Муҳаммаджон Раҳимов унумли фойдаланди. Бунга мезбонлар фақат 25-дақиқага келиб жавоб қайтарди.\nЖамоа сардори Жасур Ҳасанов бурчакдан ўйинга киритган тўпни Дилшод Жўраев боши билан дарвозага жойлаб қўйди ва АГМКнинг тарихий голига муаллифлик қилди.\nИккинчи бўлим яна меҳмонларнинг ҳужумлари билан бошланди ҳамда 62-дақиқага келиб тожикистонликлар сафидаги ҳамюртимиз Жалил Кимсанов меҳмонларни яна ҳисобда олдинга олиб чиқди. Аммо, шу куни ўзининг иккинчи ёшлигини бошдан кечираётган Жасур Ҳасановни тўхтатиб қолишнинг имкони йўқ эди. У 72-дақиқада Санъат Шихов, 78-дақиқада Жасур Ҳакимов ва ниҳоят 82-дақиқада Зафар Полвоновлар томонидан киритилган голларга ассистентлик қилди. Якуний ҳисоб 4:2, АГМК ҳам кейинги босқичда.\nКиритилди: 20:45 12.02.2019. Ўқилди: 1033 марта. Фикрлар сони: 0 та.


Зидан “Реал Мадрид” мураббийлигидан кетганини эълон қилди – "Тасвир" нашриёт уйи\nЗидан “Реал Мадрид” мураббийлигидан кетганини эълон қилди\nМадриднинг «Реал» клуби бош мураббийи Зинедин Зидан жамоадан кетиши ҳақида расман маълум қилди. Бу ҳақда у режадан ташқари ташкил этилган матбуот анжумани вақтида хабар берди. Ушбу матбуот анжуманида журналистлар билан учрашувга Мадрид клуби президенти Флорентино Перес ҳам қатнашди.\n“Мен бу клубни яхши кўраман. Жамоа билан катта тажриба олишда ва буюк орзуларимни рўёбга чиқаришда ёрдам берган клуб президентидан миннатдорман. Аммо ўзгаришлар вақти келди, шу сабабли кетишга қарор қилдим”дея фикрларини билдириб ўтди Зинедин Зидан.\nМаълумот учун 45 ёшли Зидан “Реал Мадрид”ни 2015/16 йилги мавсумда қабул қилиб олган эди. Жамоа унинг қўл остида Испания чемпионати, мамлакат Суперкубоги, 3 марта ЕЧЛ бош соврини, 2 марта Европа Суперкубоги, ва 2 марта Клублар ўртасидаги Жаҳон чемпионатида ғолиб чиқишга эришди. Зинедин мураббийлигида 3 йилда жамоа умумий ҳисобда 9 та совринга эга чиқди. Бу Зидандан аввалги 6 мураббийнинг 8 йил ичида қўлга киритилган совринлари билан тенг.


Ўзбекистонда неча киши ОИВ билан касалланган\nЎзбекистонда ОИВ билан касалланиш вазияти қандай\n1 декабрь – Халқаро орттирилган иммунитет танқислиги синдроми (ОИТС)га қарши курашиш куни. Ўзбекистонда расман 42 425 нафар фуқаро одамнинг иммунитет танқислиги вируси (ОИВ)га чалинган дея рўйхатга олинган.\nТОШКЕНТ, 1 дек – Sputnik. 1 декабрь – Халқаро орттирилган иммунитет танқислиги синдроми (ОИТС)га қарши курашиш куни. Шу куни республика ОИТСга қарши курашиш маркази Sputnik нашрига статистика маълумотларини тақдим этди. Унга кўра, Ўзбекистонда расман 42 425 нафар фуқаро одамнинг иммунитет танқислиги вируси (ОИВ)га чалинган дея рўйхатга олинган. Улардан 57,5 фоизи эркаклар, 42,5 фоизи эса аёллар.Ўзбекистонда ОИВ касаллигининг тарқалиши билан боғлиқ вазиятни барқарорлаштиришга эришилган, бироқ янги касалланганлар сони жадал бўлмаса ҳам кўпаймоқда, дейди марказ экспертлари.ОИВ билан касалланиш бўйича ўтказилган тадқиқотлар шуни кўрсатдики, 1 692 та (42,5%) касалланиш- жинсий алоқа йўли билан, 18,2% - қон орқали, онадан болага юқиши билан эса 0,3% ҳолат кузатилган.Касаллик билан курашиш мақсадида Ўзбекистонда иммунитет етишмаслиги профилактикаси ва диагностикаси бўйича чора-тадбирлар амалга оширилмоқда. Масалан, 2013 йилдан буён марказда мультидисциплинар гуруҳлар ишлаб келяпти. Уларнинг мақсади- ОИВ касаллиги билан чалинган инсонларга психологик ва ижтимоий кўмак бериш.Бундан ташқари, мазкур йилнинг баҳор ойида, Ўзбекистон Соғлиқни Сақлаш вазирлиги мобиль клиника ва мобиль лабораторияни ишга туширди. Улар замонавий тиббий жиҳозлар,вентиляция ҳамда иссиқлиқ тизими билан таъминланган. Уларда профилактик кўрикдан ўтиш, тест топшириш ҳамда диагностикани амалга ошириш мумкин.Дарвоқе, мобиль клиника КАМАЗ базасида ишга туширилган ва Ўзбекистонга туҳфа қилинган. ОИВга қарши курашиш маркази маълумотига кўра, лойиҳа Россия ҳукумати томонидан молиялаштирилган.Маслаҳатлашув жараёнида шахснинг ихтиёрийлиги ва махфийлиги таъминланади. Беморлар аноним тарзда рўйхатга олинади – кўрикдан ўтган одам махсус идентификация кодини олади.Мобиль модулларнинг жорий этилиши аҳолиниг ОИВга қарши маслаҳат ва тест хизматларидан фойдаланиш даражасини ошириш имконини берди. Бу, ўз навбатида, нафақат касалликни тез аниқлашга, балки марказ томонидан ўз вақтида хизмат кўрсатишга ёрдам беради- дейди марказ экспертлари\nўзбекистон, оив, оитс\n18:16 01.12.2021 (янгиланди: 18:18 01.12.2021)\n© Sputnik / Максим Богодвид / Фотобанкка ўтишЭкспресс-тестирование на ВИЧ в Казани\nЎзбекистонда ҳозир 40 мингдан зиёд киши ОИВ касаллигига чалинган.\nТОШКЕНТ, 1 дек – Sputnik. 1 декабрь – Халқаро орттирилган иммунитет танқислиги синдроми (ОИТС)га қарши курашиш куни. Шу куни республика ОИТСга қарши курашиш маркази Sputnik нашрига статистика маълумотларини тақдим этди. Унга кўра, Ўзбекистонда расман 42 425 нафар фуқаро одамнинг иммунитет танқислиги вируси (ОИВ)га чалинган дея рўйхатга олинган. Улардан 57,5 фоизи эркаклар, 42,5 фоизи эса аёллар.\nЎзбекистонда ОИВ касаллигининг тарқалиши билан боғлиқ вазиятни барқарорлаштиришга эришилган, бироқ янги касалланганлар сони жадал бўлмаса ҳам кўпаймоқда, дейди марказ экспертлари.\nОИВ билан касалланиш бўйича ўтказилган тадқиқотлар шуни кўрсатдики, 1 692 та (42,5%) касалланиш- жинсий алоқа йўли билан, 18,2% - қон орқали, онадан болага юқиши билан эса 0,3% ҳолат кузатилган.\nКасаллик билан курашиш мақсадида Ўзбекистонда иммунитет етишмаслиги профилактикаси ва диагностикаси бўйича чора-тадбирлар амалга оширилмоқда. Масалан, 2013 йилдан буён марказда мультидисциплинар гуруҳлар ишлаб келяпти. Уларнинг мақсади- ОИВ касаллиги билан чалинган инсонларга психологик ва ижтимоий кўмак бериш.\n3 Июл 2019, 13:38\nБундан ташқари, мазкур йилнинг баҳор ойида, Ўзбекистон Соғлиқни Сақлаш вазирлиги мобиль клиника ва мобиль лабораторияни ишга туширди. Улар замонавий тиббий жиҳозлар,вентиляция ҳамда иссиқлиқ тизими билан таъминланган. Уларда профилактик кўрикдан ўтиш, тест топшириш ҳамда диагностикани амалга ошириш мумкин.\nДарвоқе, мобиль клиника КАМАЗ базасида ишга туширилган ва Ўзбекистонга туҳфа қилинган. ОИВга қарши курашиш маркази маълумотига кўра, лойиҳа Россия ҳукумати томонидан молиялаштирилган.\nМаслаҳатлашув жараёнида шахснинг ихтиёрийлиги ва махфийлиги таъминланади. Беморлар аноним тарзда рўйхатга олинади – кўрикдан ўтган одам махсус идентификация кодини олади.\nМобиль модулларнинг жорий этилиши аҳолиниг ОИВга қарши маслаҳат ва тест хизматларидан фойдаланиш даражасини ошириш имконини берди. Бу, ўз навбатида, нафақат касалликни тез аниқлашга, балки марказ томонидан ўз вақтида хизмат кўрсатишга ёрдам беради- дейди марказ экспертлари


Бош сахифа/Бўлимлар/Витреоретинал жаррохлик бўлими\nИш жараёнида фотолавҳалар\nВитреоретинал жаррохлик бўлим ҳақида\nВитреоретинал жарроҳлик бўлимининг асосий йўналиши тўр парда (retina) ва шишасимон тана касалликларини жарроҳлик йўли билан даволашдир (corpus vitreum).\nМарказимиз шифокорлари шишасимон тана ва тўр парда жарроҳлик аралашувнинг барча спектрларини яхши билишади. Кўзнинг орқа сегментидаги бундай даҳшатли касалликларни жарроҳлик даволашда катта тажриба тўпланган: турли хил этиологияли тўр парда кўчишлари, диабетик ретинопатия, эпиретинал фиброз, макула ёрилиши, гемофалм, шишасимон тананинг хиралашиши, суний ва табиий кўз гавҳарларнинг дислокацияси ва бошқалар. Даволашнинг янги усулларини, ҳамда ўзига хос операцияларни бажариш усулларини излаш, энг замонавий технологиялар ва юқори технологияли диагностика ва жарроҳлик ускуналаридан фойдаланиш витреоретинал патологиянинг энг оғир шакллари бўлган беморларни даволашга имкон беради.\nБўлимда ҳар йили 1000 дан ортиқ беморларга жарроҳлик ёрдами кўрсатилади.\nСўнгги йилларда витреоретинал жарроҳликнинг асосий ютуғи 25-27 Gauage ли микроинвазив технологиялар, кенг бурчакли оптик кўриш тизимлари, витреоретинал бўёқлар, эндолазерлар, стационар эндо-ёритгичлар 29 Gauage, эндотампонлар (силикон мойи, газлар) ни жорий қилишдир. Уларнинг барчаси марказда витреоретинал патологияни жарроҳлик йўли билан даволаш пайтида муваффақиятли қўлланилмоқда.\n25 Gauage дан юқори 27 Gauage витректомиянинг фойдалари:\n0,5 мм ўрнига 0,33 мм кесма;\nоперацион киришни тикишга ҳожат йўқ;\nсклерани қўпол чандиқсиз даволаш, операциядан кейинги астигматизм хавфи камаяди;\nбеморларни 1-2 кун давомида тезда реабилитация қилиш, операциядан кейинги тирнаш хусусияти, яллиғланиш ва эндофталмит;\nпреретинал мембраналарни янада нозик олиб ташлаш.\nАмалга оширилган операциялар жуда мураккаб бўлганлиги сабабли уларни тегишли ускуналарсиз бажариш мумкин эмас. Операцион бўлим энг яхши ишлаб чиқарувчиларнинг барча керакли ва энг замонавий ускуналари билан жиҳозланган. Замонавий операцион микроскоплар ва микрохирургик комбайнларнинг янги авлоди замонавий офталмик операциялар учун беқиёс сифатни кафолатлайди. Нафақат технологик ускуналар, балки ушбу операциялар учун зарур бўлган барча дори-дармон воситалари ва асбоблар тўплами ҳам доимий равишда янгиланади. Ушбу замонавий асбоб-ускуналар ва тиббий технологиялардан фойдаланиш операциядан кейинги энг қисқа вақт ичида кўз ичидаги шикастланишларни камайтириш ва яхши анатомик ва функционал натижаларга эришиш имконини беради.\nЖарроҳлик аралашуви учун қимматбаҳо мураккаб ускуналардан фойдаланган ҳолда кўз ичи микрожарроҳлик усуллари қўлланилади, бу эса жарроҳлик даволаш кўрсаткичларини сезиларли даражада кенгайтирди. Витреоретинал касалликларнинг ўта оғир шакллари бўлган беморларни ҳам муваффақиятли операция қилиш мумкин бўлади.\nБўлимда қуйидаги жарроҳлик аралашувларни амалга оширилади:\n• турли хил келиб чиқиши бўлган шишасимон тана қон кетиши операциялари - гемофталм (қон босими кўтарилганда, ирсий ва тизимли касалликлар фонида ва бошқалар);\n• тўр парда кўчишининг ҳар қандай, шу жумладан мураккаб шакллари учун операциялар;\n• гемофталм билан мураккаблашган пролифератив диабетик ретинопатия бўйича операция;\n• кўзнинг яллиғланиш касалликлари (увеит ва бошқалар) бўйича операциялар;\n• кўз ичидаги бегона жисмлар ва травматик катаракталар билан биргаликда кўриш органининг шикастланишлари бўйича операциялар, кўзнинг шикастланиши;\n• кўз гавҳарининг шишасимон бўшлиққа чўкиши бўйича операция (табиий ва сунъий кўз гавҳарлари);\n• марказий тўр парданинг патологияси бўйича операциялар: макула ёрилиши, эпиретинал фиброз, витреомакуляр тортиш синдроми ва бошқалар.\n• витреоретинал патология (пролифератив диабетик ретинопатия, тўр парда кўчиши, макула патологияси, гемофалм, üвеит, шишасимон тана ва тўр парданинг травмадан кейинги патологияси) катаракта билан биргаликдаги операциялари;\n• ёшга боғлиқ макула дегенерацияси (диабетик макула), диабетик макула шишиши ва марказий тўр парда венаси ва унинг шохлари тромбози билан макула шишиши учун ангиогенез ингибитирларини интравитреал юборилиши, юқори даражадаги мураккаб миёпи фонида хороидал неоваскуляризация;\n• тўр парданинг макула шишишини марказий ретина венаси ва унинг шохлари тромбози билан даволаш учун, диабетик макула шишишини даволаш учун ва орқа увеит фонида ретинанинг шишишини даволаш учун дори билан тўйинган имплантларни интравитреал инъекция қилиш.\nМарказда тўр парда билн богълиқ турли хил патологияларни, шу жумладан илгари операция қилинган кўзлардаги жарроҳликларни даволашда катта тажриба тўпланган. Тўр парда кўчиши операциялари эписклерал пломба усуллари ёрдамида амалга оширилади - касалликнинг дастлабки асоратланмаган ҳолатларида ва эндовитреал аралашувнинг энг замонавий усуллари - оғир касалликларда, шу жумладан, тўр парда кўчиши оптик воситалар хиралашганлиги билан бирга учраган ҳолатларда ҳам жарроҳлик амалиётлари амалга оширилади.


27 сентябрь, 2020, 06:19\nТеглар:Пахтакор | Истиқлол | ОЧЛ | Осиё чемпионлар лигаси | Драган Черан\n"Пахтакор" Эроннинг "Истиқлол" клубини 2:1 ҳисобида енгиб, чорак финал йўлланмасини қўлга киритди. Ушбу учрашувдан кейинги матбуот анжуманида ёрдамчи мураббий Петер Хюистра ва жамоа етакчиси Драган Черан иштирок этди.\nХюистра: "Бугунги ғалабадан жуда ҳам хурсандмиз. Биз буни хоҳлагандик ва бунга эришдик. Биринчи бўлиб гол қўйиб юбордик, бу бизни бироз қийнаб қўйди. Кейинчалик тўп киритиб, вазиятни ўнглашни уддаладик ва камбэкка эришдик. Энди кейинги учрашувга тайёрланишимиз керак. Ўз минтақамизнинг энг кучли 4 жамоаси сафига кирдик ва чорак финалга чиқдик. Буни "Пахтакор" учун ҳам, ўзбек футболи учун ҳам катта муваффақият, деб ўйлайман.\nБугун "Истиқлол" айнан бизга қарши бошқа ўйинлардан кўра шиддатлироқ ўйнади. Бу майдонда кўринди, шу билан бирга улар жуда яхши ўйнаганини ҳам айтиб ўтмоқчиман. Учрашувга киришиб кетишимизга 10-15 дақиқа керак бўлди, чунки "Истиқлол" тажовузкор ўйини билан бизга қаршилик қилишга, қийинчилик туғдиришга уринди. Уларнинг охиригача курашганини эътироф этиб ўтмоқчиман. Бизда ҳам хатолар бўлди, айрим вазиятларда ҳисобни катталаштириш учун имкониятларимиз бор эди, аммо бизга чиройли якун етишмади. Олдиндаги 4 кундан фойдаланиб, кейинги беллашувга яхшироқ тайёрланишга ҳаракат қиламиз. Ўйлашимча, биз бугунгидан ҳам яхшироқ ўйнай оламиз. Бунга мажбурмиз, чунки охирги 4 жамоа орасида қолдик ва қолган учрашувлар янада қийинроқ бўлади. Айнан шу сабаб ҳам, ўйинимизни янада яхшилашимиз зарур. Ўз олдимизга қўйган мақсад сари аста-секин боряпмиз, Қатарда кўпроқ ўйин ўтказишни хоҳлаймиз.\nЎйин давомида Суюновдан кўра мураббийлар кўпроқ асабийлашди, деб ўйлайман. Тўғри, жарима зарбасида Элдор ўзини яхши кўрсата олмагандир. Лекин, ундан олдин 7-рақамдаги ўйинчи (Диабате) у билан бирга-бир чиққанида муҳим сэйвни амалга оширди ва жамоамизни қутқариб қолди. Бундан ташқари, бир неча бор тўп жарима майдончамизга ҳаводан ошириб берилганида ишончли ўйнади ва рақиб ҳужумларини йўққа чиқарди. Энг муҳими, бизнинг кейинги босқичга ўтганимиз.\nФутболчилар жисмоний тарафлама жуда яхши ҳолатда. Олдимиздаги 4 кундан фойдаланиб, тезроқ тикланиш ва кейинги ўйинга янада яхшироқ ҳолатда бўлиш учун тайёргарлик кўрамиз. Бу тарафдан албатта ишлашда давом этишимиз шарт, лекин ўйинчиларнинг ҳолатидан қўрқмаймиз, улар жисмонан яхши формада".\nЧеран: "Мураббийнинг сўзларига қўшиламан. Ғалабадан хурсандмиз ва қониқдик. Биз уч йилдан бери бирга ишлаяпмиз, меҳнат қилиб келяпмиз. Янги тарихни яратяпмиз. Бу муваффақият нафақат клубимиз, балки Ўзбекистон футболи учун ҳам ижобий натижа. Ўйинга келсак, биз тўлиқ ташаббусга эга бўлдик. Ҳисобда ортда бораётиб ғалаба қозондик. Жамоавий характер, бирдамликни таъкидлаб ўтган бўлардим. Муҳим баҳсда ютдик ва бундан бахтиёрмиз.\nМен ва Эрен бугун гол урдик. Бу ерда ҳали тўп киритмагандим. Бу бизнинг ишимиз, бизга ишонч бағишлайди. Лекин бу мусобақа ва унда ким гол уришининг фарқи йўқ. Жамоанинг ғалабаси энг муҳими. Бугун гол урганимдан хурсандман. Эрен билан бирга тўп киритдик, бу жамоа учун яхши натижа олиб келди".


Россиядаги йирик нефт компанияси ЮКОСнинг маълум қилишича¸ федерал солиқ идораси ЮКОС тақрибан 6 миллиард доллар миқдорида қўшимча солиқ тўлаши лозимлигини билдирган.\n21 апрел 2021, Тошкент вақти: 07:22\nКомпания матбуот вакили Ҳуго Эриксеннинг бугун айтишича¸ Солиқ вазирлиги даъвосига кўра¸ бу 2003 йил ҳисобидан тўланмаган солиқдир. Бу билан компаниядан талаб қилинаëтган солиқлар миқдори 24 миллард долларга етади.\nАйни пайтда бугун Россия ҳукумати ЮКОСнинг асосий ишлаб чиқариш қисми – "Юганскнефтегаз" 19 декабрда ким ошди савдосига қўйилишини маълум қилди. Унинг бошланғич нархи 8 миллиард 650 миллион доллар атрофида бўлади.


Шавкат Мирзиё Жиззахга келди, нефтни қайта ишлаш мажмуаси қурилишига бошланишини тамоша қилди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n23:31 - Шавкат Мирзиё Жиззахга келди, нефтни қайта ишлаш мажмуаси қурилишига бошланишини тамоша қилди\nБугун эрталаб Жиззахга келган Президент Шавкат Мирзиё жойларда амалга оширилаётган бунёдкорлик ва ободонлаштириш ишлари, ижтимоий-иқтисодий ислоҳотларнинг бориши, йирик лойиҳалар билан яқиндан танишиш билан машғул бўлди, халқ билан мулоқот қилди, дейилади ЎзАнинг хабарида.\nКеча Жиззах вилоятига Акром Раҳмонқулов ҳоким этиб тайинланганди. Табиий, у президент билан бирга бўлган бўлса керак, аммо хабарда у бечоранинг номи тилга ҳам олинмайди.\nШавкат Мирзиё Жиззахдаги Тадбиркорликка Кўмаклашиш Маркази фаолияти билан танишибди. Вилоят бўйича аҳолини тадбиркорликка жалб қилиш бўйича 91 та марказ ташкил этилиши режалаштирилаётгани хабарда айтилади. Битта вилоятда шунча марказ яратилса, уларнинг сони мамлакат бўйлаб мингдан ошиши муқаррар. Гап бундай марказларда ва уларнинг сонида эмас, янги иш ерлари яратишда эканлигини Шавкат Мирзиё тушунади ва шу йўналишда иш олиб боради деб умид қилаётганлар кўп.\nАйнан шундай умидворларнинг кўнглини кўтариш учун бўлса керак, Шавкат Мирзиё пешин соатларида Жиззах вилоятининг Зафаробод туманида нефтни қайта ишлаш мажмуаси қурилиши бошланишида иштирок этибди. Маълум бўлишича, мажмуанинг ишга туширилиши 2 мингдан зиёд, соҳага алоқадор ва хизмат кўрсатиш тармоқларида қўшимча 14 мингдан ортиқ кишининг бандлигини таъминлашга хизмат қилар экан.\nБу заводда углеводород хомашёсини чуқур қайта ишлаш бўйича энг замонавий, экологик ва энергетик жиҳатдан самарадор технологиялар ўрнатилиши, улар асосида жаҳон стандартларига жавоб берадиган мотор ва авиация ёқилғиси, бензол, мазут, битум ва бошқа нефть маҳсулотлари ишлаб чиқарилиши ҳамхабарда урғуланган.\nХабарларда заводнинг қурилиши бошланган жойдан расм йўқ. Умид қилиш керакии, аслида, бундай жой бор, аммо фотографларнинг лентаси аввалроқ тугаб қолган. Шу сабабли хабаримизга Жиззах шаҳрининг чиройли расмини қўйиш билан чегараландик.


Қирғизистон электр энергияни импорт қилиш масаласини кўриб чиқмоқда\nҚирғизистон ҳукумати электр энергияни импорт қилиш масаласини кўриб чиқмоқда. Бу ҳақда 17 ноябрда Қирғизистоннинг ёнилғи-энергетика мажмуаси ва табиий ресурслардан фойдаланиш бўйича парламент қўмитаси йиғилишида энергетика соҳасини назорат қилувчи Қирғизистон иқтисодиёт ва саноат вазири ўринбосари Нурлан Содиқов маълум қилди.\nСодиқовнинг айтишича, ҳозирча ҳеч ким билан музокаралар олиб борилмаяпти. Шунингдек, етказиб бериладиган электр энергия ҳажми ҳам номаълум. “Барчаси сув омборларидаги сув сатҳи даражаси ва истеъмол ҳажмларига боғлиқ бўлади”, деб айтди Содиқов.


BBC Uzbek - Tashkiliy - Британия матбуотининг Twitter даги Гулнора Каримова суратларига "назари"\nСўнгги янгиланиш 23 ноябр 2012 - 15:30 GMT\nTwitter микроблог тармоғида Ўзбекистон президентининг тўнғич қизи Гулнора Каримованинг йога машқларини бажараётган вақти туширилган суратларини чоп этиши ортидан қатор британ рўзномалари бу ҳақда мақолалар чоп этишди.\n"The Daily Telegraph" рўзномасидаги мақола "Диктаторнинг қизи йога машқлари билан мусулмонларни ғазабга солди", дея номланган.\n"У Марказий Осиёнинг энг шафқатсиз диктаторининг қизи ва ўзи ҳам бизнес, мода ва мусиқа оламида шафқатсиз йўриғи билан танилгандир", дея бошланади мақола.\n"Ҳозир эса у йога машқларини бажараётган вақти олинган суратларни оммага тақдим қилиб кўпларни ҳайратга солди".\nМақолада айтилишича, "Озодлик" радиоси баъзи мусулмонларнинг Гулнора Каримованинг кийган уст-боши ва йога машқларини бажараётган вақти турган позаларини номақбул кўришлари ҳақидаги фикрларини берган.\nЛекин Twitter даги Каримова хонимнинг кўплаб мухлсилари унинг қайишқоқлиги ва ташқи кўринишига тасаннолар билдиришган.\n"The Daily Telegraph" нинг тахмин қилишича ўзининг отаисдан қудратни қабул қилиб олишга тайрланаётган Гулнора Каримова омма ўнгида ўз имижини яхшилашга уринаётган бўлиши мумкин.\nГулнора Каримованинг йога машқлари назарига тушган яна бир британ рўзномаси "Daily Mail" дир.\n"Daily Mail" нинг ҳам ёзишича, бу суратларни чоп этиш билан Гулнора Каримова ўз имижини яхшиламоқчи бўлган, лекин натижа аксинча бўлган.\n"Сурталар қарама-қарши фикрларни уйғотди", деб ёзади рўзнома.\n"Daily Mail" да чоп этилган мақола ўқувчиларнинг қизғин баҳсига сабаб бўлган. Мақоланинг Интернетдаги нусҳасида ўз фикрларини қолдиган ўқувчилардан баъзилари унинг 40 ёшида шу каби қайишқоқ эканлигига тасанно айтишган бўлса, бошқалари уни танқид қилгани учун энди баъзилар ёғда қовурилишлари билан огоҳлантирилганлар.


Моуриньо Дзюбани "Тоттенхэм"га таклиф қилгани ростми?\n9 февраль, 2020, 20:00\nТеглар:Зенит | Дзюба | Тоттенхэм | Жозе Моуриньо\n"Зенит" уни қўйиб юбормади.\nРоссия терма жамоаси ва Санкт-Петербургнинг “Зенит” клуби форварди Артём Дзюбага жорий қишки трансферлар даврида “Тоттенхэм”дан таклиф бўлгани маълум бўлди.\n“Бу қиш кутилмаган бўлди. Менимча энди бу ҳақда гапирсам бўлади. Мен ҳақимда кўпчилик ёлғон ва бўхтонлар гапирди, лекин ҳеч ким ҳақиқатни билмайди. Янги йил арафасида менга Жозе Моуриньо номидан алоқага чиқишди. Аммо “Зенит” менга “йўқ” деди. Хатто бу масалада Милнер билан ҳам гаплашдим ва уни тингладим. Унга бўлган ҳурматим жуда юқори. Агар “Тоттенхэм” чиндан ҳам мени таркибга қўшиб олишни хоҳлаганида бунга қаттиқ ҳаракат қиларди. Уларнинг менга қизиққанлиги эса бор ҳақиқат. Менга мавсум якунигача ижарада ўйнашни таклиф қилишди. Бироқ, “Зенит” бунга қизиқиш билдирмади”, - дейди россиялик футболчи.\nМаълумот учун, 31 ёшли Дзюба жорий мавсум “Зенит”да 26 та ўйинда майдонга тушди ва 13 та гол ҳамда 11 та голли узатма ёздириб қўйишга эришди. Унинг питерликлар билан амалдаги шартномаси ёзда ўз ниҳоясига етади.\nМоуриньо ёзда "Тоттенхэм"нинг қайси позицияларини кучайтирмоқчи?\n"Тоттенхэм" ёзда Моуриньо истаган трансферларни амалга ошира олмаслиги мумкин. Сабаби...\nМоуриньо "Тоттенхэм" машғулотларини видеоалоқа орқали олиб бормоқда


ҚФФга қойил! / CHAMPIONAT.asia\n06 дек 2018 23:05\nТеглар : мухлисларЭктор КуперОсиё КубогиЎФАҚФФ\nБугун одамнинг кўнглини хира қиладиган воқеа рўй берди.\nЭктор Купер билан ўтказилган матбуот анжуманидан кейин баъзи мухлислар сайтимиз вакилларини ўртага олиб роса "эзғилашга" ҳаракат қилишди. Эмишки, сайт ўзбек футболига қарши экан, чунки мухлислардан бири томонидан берилган савол шундай бўлди: "Чемпионат.Азия" ўзбек футболига қаршими?"\nМен бошида нима гап-сўзлигини тушунмадим. Яқинроқ бориб билсам, гап сайтда чиқадиган хабарлар остига қолдириладиган "комент" (яъни фикрлар) ҳақида бораётган экан. Тўғриси ўзим ҳам шу сайтда ишлаб "коментчилик"ни унча тушунмайман. Билганим шуки, плюс йиғадиган фикрлар тепага чиқади, минус босилганлари пастга тушади.\nХуллас шунинг дастидан мухлислар билан озгина тортишиб олдик. Аммо иш бор жойда тортишув ҳам бўлиб туради, бундан ваҳима қилиш керак эмас. Футболда ишлайдиган журналист борки доим мухлислар билан ҳам ҳисоблашиб юришга мажбур. Мухлислар журналистлар билан баҳслашишни, қайсидир мавзу устида тортишишни ёқтиради. Буни тўғри қабул қилиш керак, чунки улар мухлис.\nАслида бўлиб ўтган воқеа ҳақида ёзмасам ҳам бўларди. Аммо ён қўшнимиз Қирғизистон футбол федерацияси томонидан ташкил этилган ажойиб бир тадбир суратларини кўриб ўзимиздаги ҳолат билан солиштирдим. Хуллас бугун ҚФФ (Қирғизистон футбол федерацияси) ажойиб ишга қўл урди. Уларнинг миллий терма жамоаси бугун тунда йиғин ўтказиш учун Қатарга жўнаб кетар экан.\nШу боис кетиш олдидан терма жамоа футболчилари ҳамда мухлислар ўртасида "Бишкек парк" савдо марказида ўзига хос қувноқ учрашув ташкил қилинди. Бунда футболчилар тадбирга ташриф буюрган мухлисларга дастхат улашиб, совғалар беришган. Ўз навбатида мухлислар ҳам Осиё Кубоги олдидан МТЖга омад тилаб, ўзлари ёқтирган футболчилар билан эсдалик суратга тушишди. Хуллас, тадбир қандай ўтганини мақола тагидаги суратлардан ҳам кўрсангиз бўлади. ҚФФ Осиё Кубоги-2019 олдидан мухлислар учун яхши тадбир ўйлаб топибди.\nБугун шуни билдикки, Эктор Купер билан ўтказилган матбуот анжумани Осиё Кубогига қадар охиргиси экан. То мусобақа бошлангунча бошқа бўлмаскан Шу боис очиқ мулоқот тарзида ўтади дейилган савол-жавоб узоғи 45 дақиқа давом этди. Мен очиқ мулоқот дейилганда ҳеч бўлмаса бир ярим - икки соатни тушунгандим. Хуллас савол берган битта саволини бериб қолди, беролмаган армонда қолди. Билишимча, энди Купер шу билан ОАВ ходимларига 8 январь куни интервью беради. Чунки 9 январда расмий ўйинимиз бор.\nЎФА матбуот хизмати шунингдек, матбуот анжуманига келган мухлисларга ҳам сўз берди. Мухлислар савол ва мурожаат билан Куперга юзланишди. Мана шу камтаргина йўл билан терма жамоамизга Осиё чемпионатида омад ёр бўлиши тиланди. Энди битта савол туғилади: биз ҳам терма жамоани БААга тантанали кузатиб қўйиш маросимини қилсак бўлармиди? Чунки ҳозирги пайтда футболчиларга далда ва қўллаб-қувватлаш ҳар доимгидан кўпроқ керак. Агар бўлади дейилса қачон? Агар йўқ дейишса, бу ҳам ҳайрон қолдирмайди, чунки ўрганиб қолганмиз.\nБу кетишда терма жамоа Осиё Кубогига қачон йўл олишини доимгидек биров билиб биров билмай қолади. Боради ўйнайди, қайсидир босқичга чиқиб кейин яна қайтади. Ахир уларнинг иши футбол ўйнаш, улар майдонга чиқиб тўп тепишлари керак. Ютса олқишлаймиз, ютмаса сўкамиз. Неча йиллардан бери шу аҳвол. Лекин биз дастхат-маросими ўтказмаймиз, мухлислар ўз севимли футболчилари билан расм тушишларига шароит қилиб бермаймиз, биз терма жамоани иложи бўлса фақат узоқлаштирамиз.\nКерак бўлса, ҳар кунги машғулот ёпиқ бўлади, бош мураббий матбуот анжуманидан бошқа пайт интервью беришни истамайди. Футболчилар машғулот тугаши билан автобусга чиқиб кетади. Матбуот хизмати МТЖни ОАВ "ҳужумидан" қўриқлаб юради. Ҳеч ким қаттиқ гапириши керак эмас. Доим жиддий ва камгап бўлишимиз керак.\nМана, ҚФФ мухлислар билан ишлаш қандай бўлишини кўрсатиб берди. ЎФА (ПФЛ ҳам) мухлислар билан зўр ишлаш кераклигини нуқул клублардан талаб қилади. Лекин зўр ишлаш деганда нимани тушуниш керак? ЎФА мухлислар билан ишлаш мана бундай бўпти деб бу борада мастер-класс кўрсатиб бера оладими?\nҚуйида ҚФФ тадбиридан фотосуратларни келтириб ўтамиз


Селдан жабр кўрган Чинғиртош қишлоғи, Жалолобод вилояти, 2021 йил 20 июли\nҚирғизистоннинг Жалолобод вилояти Сузоқ туманида юзага келган сел 6 яшар қизалоқнинг ўлимига сабаб бўлди.\nВилоят фавқулодда вазиятлар бошқармаси раҳбари Абдулнасир Закиров Озодликнинг қирғиз хизматига қизалоқнинг жасади тунда топилиб, яқинларига топширилганини билдирган.\n20 июль оқшомида Қорадарё қишлоқ кенгаши ҳудудида кузатилган селга тўхтовсиз ёққан жала сабаб бўлган. Эндиликда бу ердаги табиий офат оқибатлари ФВБнинг Сузоқ тумани бўлими ходимлари томонидан бартараф қилинмоқда.\nҲайит куни Жалолобод вилоятининг Ахси туманида жойлашган Авлетим қишлоқ кенгашида ҳам сел оқибатида бир неча уйни сув босган. Шунингдек, Интернетда Боткен вилоятининг Қадамжой тумани ҳамда Ўш вилоятининг Аравон туманида ҳам сел келганига оид видеолар пайдо бўлган.\nБоткен вилоятида 19 июль куни келган сел 16 яшар қизнинг ўлимига сабаб бўлгани ҳақида Озодлик аввалроқ хабар қилганди. Ундан бир ҳафта аввал эса Жалолобод вилоятининг Ахси туманида кузатилган сел 8 кишининг умрига зомин бўлган.


Тожикистон мамлакат энергетика қувватини 3 баравар оширмоқчи\n14:02 / 21.06.2016\nТожикистон президенти Эмомали Раҳмон 2030-йилгача мамлакатнинг энергетика салоҳиятини йилига 17 млрддан 45 миллиард киловатт-соатга етказишни режалаштирмоқда, деб хабар қиляпти давлат раҳбари матбуот хизмати.\nПрезидент Раҳмон Тожикистонни ривожлантириш миллий кенгаши йиғилишида қилган маърузасида, ўтган йилларда бажарилган ишлар хусусида фикр билдириб, мамлакатни 2030 йилгача ривожлантириш дастурига тўхталиб ўтган. Давлат раҳбари, экологик жиҳатдан тоза электр энергиясини қўшни давлатларга экспорт қилиш ҳажмини минтақавий электр узатиш тармоқлари, хусусан CASA-1000 лойиҳаси воситасида 10 млрд кВ-соатга етказиш режасини билдирган.\nТожикистон раҳбари шунингдек, мамлакатдаги қашшоқлик даражасини 2 баравардан кўпга қисқартириш ҳамда ўрта тоифа улушини ҳозирги 22 фоиздан 50 фоизга етказиш, республика ЯИМда хусусий сармоя ҳиссасини 5 фоиздан 25 фоизга чиқариш борасида фикрларини билдирган.\nРаҳмоннинг сўзларига кўра, келаси 15 йилда мамлакатдаги ўртача умр кўриш ёши 80 йилга етказилади. Бугунги кунда бу рақам, 73,5 йилни ташкил этади.


Эрон разведкаси раҳбари истеъфога чиқарилди\n08 декабр 2021, Тошкент вақти: 23:57\nЭрон президенти Маҳмуд Аҳамадийнажод мамлакат разведка бошқармаси бошлиғини истеъфога чиқарди.\nБу ҳақда Эрон президенти девони вакили маълумот тарқатди. Вакил, шунингдек, яна уч вазирнинг истеъфога чиқарилгани тўғрисидаги хабарларни инкор этди.\nКузатувчилар фикрича, разведка бошқармаси бошлиғининг истеъфога чиқарилиши Аҳмадийнажоднинг қариндоши Исфандиёр Раҳим Машоийнинг биринчи вице-президентликка тайинланиши билан боғлиқ можарога боғлиқдир.\nАҳамадийнажод Машоийни мамлакат Олий раҳбари оятуллоҳ Али Ҳаменеийнинг талаби билан биринчи вице-президентлик лавозимидан олган эди. Лекин Машоийни ўз девони раҳбари этиб тайинлади.


Автомобилларни очиқ қолдирманг: Самарқанд вилояти ИИБ\n25 Avgust 15:25 Ҳодисалар\nАВТОМОБИЛ ЁПИШ ЖИНОЯТЧИ ИИБ ОҒИРЛАМОҚ ПУЛ САМАРҚАНД ВИЛОЯТИ\nСамарқанд вилояти ИИБ транспорт воситаларининг эшикларини ёпишни қатъий тавсия қилади. Вилоятда автомобиллардан ўғирлаш ҳолатлари қайд этилган.\nШундай қилиб, 21-август куни Ургут тумани ИИБга 1991 йилда туғилган «Сатанг» маҳалласида яшовчи фуқаро мурожаат қилди. К. 20-август куни соат 3:30 дан 6:30 гача номаълум шахс, Ургутнинг Почвон кўчасида жойлашган «Майиз бозори» олдида ариза берувчининг машинаси эшиги очиқ қолганлигидан фойдаланиб, 1 030 000 сўмни олиб, воқеа жойидан қочиб кетган.\nИчки ишлар бошқармаси Ургут вилояти Ички ишлар бошқармаси Жиноят қидирувлари бўлими ходимлари томонидан ўтказилган операция давомида жиноятни Ургут вилояти «Торинжак» маҳалласида яшовчи, 1983 йилда туғилган Б. томонидан содир этилганлиги аниқланди, ундан 500 000 сўм миқдоридаги маблағ мусодара қилинди.\nУшбу ҳолат бўйича Ургут тумани Ички ишлар бошқармаси УКД Тергов бошқармаси томонидан Жиноят кодексининг 169-моддаси 1-қисми бўйича жиноий иш қўзғатилди. Тергов ҳаракатлари олиб борилмоқда.\nТошкент: тарвуз сотувчиси ходимни ҳақорат қилгани учун 5 кун олди\nХоразмда поезд тўқнашуви оқибатида бир аёл ҳалок бўлди


“АХБОРОТ СОАТЛАРИ” № 26-27-2017 Ҳафтанинг муҳим ижтимоий-сиёсий воқеалари (13-25 март кунлари) » O'zMU\nO'zMU » Axborot soatlari » “АХБОРОТ СОАТЛАРИ” № 26-27-2017 Ҳафтанинг муҳим ижтимоий-сиёсий воқеалари (13-25 март кунлари)\n“АХБОРОТ СОАТЛАРИ” № 26-27-2017 Ҳафтанинг муҳим ижтимоий-сиёсий воқеалари (13-25 март кунлари)\n28-03-2017, 16:56 | Ko'rishlar soni: 295 |\n“АХБОРОТ СОАТЛАРИ” № 26-27-2017\nҲафтанинг муҳим ижтимоий-сиёсий воқеалари (13-25 март кунлари)\nШАВКАТ МИРЗИЁЕВ: ЗАМОНАВИЙ ЯНГИ КЎПРИКЛАР, КЕНГ ВА РАВОН ЙЎЛЛАР ХАЛҚИМИЗ МАНФААТИГА ХИЗМАТ ҚИЛАДИ\nДавлатимиз раҳбари Шавкат Мирзиёев пойтахтимизнинг Юнусобод туманидаги Янги шаҳар ва Боғишамол кўчаларини туташтирувчи янги кўприк билан танишди.\nБўзсув канали устидан қурилган мазкур кўприк Тошкент халқа йўли ва Амир Темур шоҳкўчасида тирбандликни камайтириш, ҳайдовчи ва йўловчилар ортиқча вақт ва маблағ йўқотишининг олдини олишни таъминлайди.\nУмумий узунлиги 423, баландлиги 5,5, кенглиги 33 метр бўлган 8 полосали мазкур кўприк “Ўзбекистон темир йўллари” акциядорлик жамиятига қарашли “Кўприк қурилиш трести” унитар корхонасининг 67-кўприк қурилиш бўлинмаси бунёдкорлари томонидан олти ойда қуриб битказилди.\nКўприкнинг икки томонида пиёдалар учун 2 метрли йўлак барпо этилган бўлиб, бу пиёдаларга қулайлик яратади.\nПрезидентимиз бу ерда амалга оширилган ишлар билан танишар экан, янги кўприкнинг пойтахтимизнинг Юнусобод ва Мирзо Улуғбек туманларини туташтиришдаги аҳамияти улкан эканини таъкидлади. Илгари ушбу туманлардан бир-бирига автомобилда 17-18 километр айланиб борилган бўлса, янги кўприк фойдаланишга топширилгач, одамларнинг узоғи яқин бўлди.\nБундай кенг кўламли ва эзгу ишлар туфайли пойтахтимиз йўлларининг хизмат кўрсатиш сифати ва самарадорлиги тубдан яхшиланмоқда, деди давлатимиз раҳбари. Мазкур янги кўприк автомобилларнинг ўтиш имкониятларини бир неча марта ошириш баробарида аҳолига бир қанча қулайликлар яратади. Мана шундай замонавий кўприкнинг қисқа вақтда барпо этилгани мамлакатимизнинг жадал ривожланиб бораётгани, халқимиз улкан ютуқ ва марраларга эришаётганидан далолатдир.\nДавлатимиз раҳбари иқтисодий лойиҳалар билан танишди\nПрезидентимиз Шавкат Мирзиёев Бектемир туманидаги Тошкент мотор заводига ташриф буюрди.\nДавлатимиз раҳбарининг 2016 йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги фармони мамлакатимизда ишбилармонлик ҳаракатини жадал ривожлантириш учун янги имкониятлар очмоқда.\nТошкент шаҳрининг Юнусобод, Сергели ва Яккасарой туманларида 3 технопарк ташкил этилган бўлиб, улар мавжуд бино ва қувватлардан самарали фойдаланиш, тайёр маҳсулотлар ишлаб чиқаришни кенгайтириш ва янги иш ўринлари яратишга хизмат қилмоқда.\nПрезидентимиз кўрсатмасига мувофиқ завод бинолари корхона ва тадбиркорларга имтиёзли тарзда ижарага берилмоқда. Тўловлар бошқа жойлардагига нисбатан бир неча баробар арзонлаштирилган. Бундай имтиёзлар тадбиркорларда катта қизиқиш уйғотмоқда.\nДавлатимиз раҳбари завод биноларини ишбилармон ва тадбиркорларга бўлиб бериш, уларда экспортбоп маҳсулотлар ишлаб чиқаришни йўлга қўйиш зарурлигини таъкидлади. Корхоналарга қулайлик яратиш мақсадида бу ерда "ягона дарча" маркази, минибанклар ва бошқа хизматлар ташкил этилади. Миллий банк ҳузуридаги Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси маҳсулотларни экспорт қилишга кўмаклашади.\nПрезидентимизнинг “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги фармони ижроси юзасидан ҳар бир туманда тадбиркорлар билан учрашувлар ўтказилмоқда. Улар асосида кам таъминланган оилаларни тадбиркорликка жалб этиш, касб-ҳунар коллежлари битирувчиларини ишга жойлаштириш бўйича аниқ режа ишлаб чиқилган.\nДавлатимиз раҳбари ушбу лойиҳалар билан танишиб, уларнинг ҳар бири ҳақида мутасаддиларга тегишли кўрсатмалар берди.\nИстиқлолнинг ҳар бир йили улуғ бунёдкорлик ишлари, мамлакатимизнинг ҳар томонлама юксалиш довонлари билан мустақил Ватанимиз тарихига зарҳал ҳарфлар билан битилмоқда. Гўзал пойтахтимиз Тошкент шаҳри ҳам тарихий жозибасини сақлаган ҳолда янгиланиб, узоқни ўйлаб тузилган режа асосида изчил ривожланиб, замонавий мегаполисга айланмоқда. Муҳташам иншоотлар, турар жойлар, ижтимоий объектлар, йўл ва кўприклар, сўлим боғ ва хиёбонлар барпо этилмоқда.\nДавлатимиз раҳбари пойтахтимизнинг Чилонзор туманидаги Бунёдкор ва Муқимий кўчалари кесишган чорраҳада қурилган кўприкни бориб кўрди.\nУмумий узунлиги 900, баландлиги 6, кенглиги 24 метр бўлган 6 полосали мазкур йўл ўтказгич ҳайдовчилар ва пиёдаларга бир қанча қулайликлар яратади.\nМамлакатимизда, жумладан, пойтахтимизда транспорт воситалари тобора кўпайиб бормоқда. Бу одамларимизнинг турмуш даражаси юксалаётгани, эл-юртимиз йилдан-йилга фаровонлашаётганининг исботидир. Зеро, кенг кўламли ислоҳотлардан кўзланган мақсад ҳам аҳоли турмуш даражасини ошириш, манфаатларини тўла таъминлашдир.\nБунёдкор ва Муқимий кўчалари кесишган чорраҳада транспорт тиғизлиги автомобиллар ва пиёдаларга ноқулайлик туғдирарди. Янги бунёд этилган кўприк бу муаммоларга барҳам бериш билан бирга, автомобиллар ҳаракатининг узлуксизлигини ва хавфсизлигини таъминлашда алоҳида аҳамият касб этади.\n“Ўзбекистон темир йўллари” акциядорлик жамиятига қарашли “Кўприк қурилиш трести” унитар корхонаси қурувчилари томонидан икки ойда қуриб битказилган кўприкнинг икки томонида пиёдалар учун иккита ер усти ўтиш йўлаги барпо этилган. Ёғин-сочинли кунларда ҳимояланиш мосламалари ўрнатилган.\nШаҳар қиёфасининг ўзгаришида кўприкларнинг ўрни катта. Экология нуқтаи назаридан ҳам бу муҳим аҳамиятга эга. Яъни автомобиль ёнилғисининг кўп ишлатилиши атроф-муҳит мусаффолигига салбий таъсир қилади. Бир жойда транспорт тиғизлиги юз берса, бошқа жойга ҳам таъсир кўрсатади. Кўприклар ана шу муаммоларни бартараф этишда муҳим ўрин тутади.\nПрезидентимиз янги кўприкнинг моҳиятига алоҳида тўхталди. Бу каби бунёдкорлик ишлари аҳолига янада қулайлик яратиш, турмуш фаровонлигини оширишда катта аҳамиятга эгалигини қайд этиб ўтди.\nШавкат Мирзиёев пойтахтимизнинг Чўпонота ва Бунёдкор кўчалари кесишган чорраҳада бунёд этиладиган кўприк лойиҳаси билан ҳам танишиб, ўз тавсияларини берди.\n– Ўзбекистон ва Қозоғистон яқин қардош, асрлар давомида синалган шериклардир. Биринчи Президентимиз Ислом Каримов вафотидан кейинги оғир дамларда бу яқинлик яна бир бор намоён бўлди. Халқимиз Қозоғистон халқи ҳамдардлигини, қўллаб-қувватлаганини чуқур ҳис этди ва буни ҳеч қачон унутмайди. Мамлакатларимиз ўртасидаги ҳамкорлик юксак ишонч ва ўзаро ҳурмат асосида ривожланмоқда. Турли даражадаги алоқалар фаоллашгани мамлакатларимиз кўп қиррали муносабатларни кенгайтиришдан бирдек манфаатдор эканининг тасдиғидир, – деди Президентимиз.\nНурсултон Назарбоев Шавкат Мирзиёевни Қозоғистонга давлат ташрифи билан қутлаб, бу икки давлат ўртасида олий мақомдаги мулоқотларнинг мантиқий давоми, томонларни қизиқтирган масалаларни муҳокама этиш учун қулай имконият эканини таъкидлади.\n– Сизнинг ташрифингиз Наврўз байрами кунларига тўғри келгани қадамингиз қутлуғлигидан далолат. Қозоғистон билан Ўзбекистон муносабатлари ҳар доим дўстона ва самарали бўлган. Ўзбекистоннинг Биринчи Президенти, менинг қадрдон дўстим Ислом Каримов улкан ҳисса қўшган бундай яқин ҳамкорликни Сиз билан изчил давом эттирмоқдамиз. Кейинги беш ойда мамлакатларимиз ўртасидаги савдо айланмаси 30 фоиз ўсгани, ўзаро янги маҳсулотлар етказила бошлагани бунинг тасдиғидир. Ташрифингиз доирасида ўтаётган бизнес-форумда қарийб 1 миллиард долларлик келишувларга эришилган. Сизнинг ушбу тарихий ташрифингиз мамлакатларимиз ҳамкорлигини янги босқичга кўтаради, – деди Қозоғистон Президенти.\nҲАМКОРЛИКНИ ЯНАДА РИВОЖЛАНТИРИШ МАСАЛАЛАРИ МУҲОКАМА ҚИЛИНДИ\nЎзбекистон Республикаси Президенти Шавкат Мирзиёев ва Қозоғистон Республикаси Президенти Нурсултон Назарбоев икки мамлакат расмий делегацияларининг кенгайтирилган таркибдаги музокарасида мулоқотни давом эттирдилар.\nУнда Ўзбекистон билан Қозоғистон ўртасидаги сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги ҳамкорликнинг бугунги ҳолати ва уни янада ривожлантириш истиқболлари муҳокама қилинди, томонларни қизиқтирган минтақавий ва халқаро масалалар юзасидан фикр алмашилди.\nМамлакатларимиз ҳамкорлиги 1998 йилда Тошкентда имзоланган Ўзбекистон Республикаси билан Қозоғистон Республикаси ўртасида Абадий дўстлик тўғрисидаги шартнома, 2013 йилда пойтахтимизда имзоланган Ўзбекистон Республикаси билан Қозоғистон Республикаси ўртасида Стратегик шериклик тўғрисидаги шартнома асосида жадал тараққий этмоқда.\nЎзбекистон ва Қозоғистон сиёсий масалаларда бир-бирини қўллаб-қувватлаб келмоқда. Икки томонлама асосда ҳамда БМТ, ШҲТ, МДҲ, Ислом ҳамкорлик ташкилоти, Оролни қутқариш халқаро жамғармаси каби халқаро тузилмалар доирасида самарали ҳамкорлик қилмоқда. Минтақавий ва халқаро аҳамиятга молик долзарб масалалар бўйича томонларнинг қараш ва ёндашувлари ўхшаш ёки яқиндир.\nЎзбекистон Қозоғистоннинг 2017-2018 йилларда БМТ Хавфсизлик кенгашига муваққат аъзоликка сайланишини қўллаб-қувватлади. Бу халқаро майдонда бутун минтақамиз давлатлари манфаатларини ҳимоялаш имконини беради. Қозоғистон Ўзбекистоннинг Марказий Осиёда ядро қуролидан холи ҳудуд барпо этиш борасидаги ташаббусини қўллаб-қувватлаган, мамлакатимизнинг ҳеч қандай ҳарбий-сиёсий блокларга қўшилмаслик, низоларни тинч йўл билан ҳал этиш тамойилларига асосланган ташқи сиёсатини юқори баҳолайди.\nБугун икки мамлакат ҳам ўз тараққиётининг янги босқичига қадам қўймоқда. Президентимиз Шавкат Мирзиёев ташаббуси билан 2017 – 2021 йилларда Ўзбекистон Республикасини янада ривожлантириш бўйича Ҳаракатлар стратегияси ишлаб чиқилди. Президент Нурсултон Назарбоевнинг Қозоғистон халқига жорий йилги мурожаатида Қозоғистонни модернизация қилишнинг учинчи босқичи белгилаб берилди.\nҚозоғистон мамлакатимизнинг муҳим савдо-иқтисодий шерикларидан биридир. Ўзбекистон Қозоғистонга табиий газ, автомобиллар, транспорт воситалари, минерал ўғитлар, тўқимачилик, электротехника ва қурилиш материаллари, мева-сабзавот ва бошқа кўплаб товарлар, турли хизматлар экспорт қилади. Қозоғистондан юртимизга нефть, металл, ун, ёғ-мой маҳсулотлари келтирилади.\nМамлакатимизда Қозоғистон капитали иштирокида тузилган қарийб 230, Қозоғистонда Ўзбекистон ишбилармонлари билан ҳамкорликда ташкил этилган 130 дан зиёд корхона фаолият юритмоқда.\n2016 йилда мамлакатларимиз ўртасидаги ўзаро товар айирбошлаш ҳажми 2 миллиард АҚШ долларини ташкил қилди. Бу икки томоннинг салоҳиятига мос эмаслиги, савдо айланмасини камида икки баробар ошириш имконияти мавжудлиги алоҳида таъкидланди. Мамлакатларимиз иқтисодиёти рақобатчи эмас, аксинча, бир-бирини тўлдиради. Бунинг учун ҳукуматлараро комиссия ва қўшма савдо уйлари фаолиятини кенгайтириш, янги таъминот бозорлари ташкил этиш зарурлиги қайд этилди.\nҚозоғистоннинг Мақтаарал тумани ҳудудидан ўтган, Тошкент ва Самарқандни боғловчи автомобиль йўлининг очилиши, Тошкент – Олмаота тезюрар поезди ва икки мамлакат шаҳарлари ўртасида автобус қатновлари йўлга қўйилгани транспорт коммуникациялари тармоғини янада кенгайтиради. Ҳудудлараро алоқалар савдо ва туризм ривожига хизмат қилади.\nОчиқ ва дўстона руҳда ўтган музокарада ўзаро ҳамкорликни янада ривожлантириш истиқболлари белгилаб олинди. Савдо-иқтисодий алоқалар динамикасини сақлаб қолган ҳолда уни диверсификация қилиш, экспорт-импорт ҳажми ва номенклатурасини кенгайтириш, саноат ва тадбиркорлик субъектлари кооперациясини ривожлантиришга келишиб олинди.\nШавкат Мирзиёев ўзаро учрашув чоғида Нурсултон Назарбоевни Ўзбекистонга таклиф қилди.\nНурсултон Назарбоев ва Шавкат Мирзиёев Орол муаммосини муҳокама қилди\nЎзбекистон ва Қозоғистон президентлари учрашув вақтида Орол денгизи билан боғлиқ вазият хусусида тўхталиб ўтишди.\nНазарбоев дарёлардан ақл билан фойдаланиш муҳимлигини қайд этиб ўтган.\n«Музокаралар чоғида сув—энергетика комплекси масалаларига алоҳида эътибор қаратдик. Марказий Осиё трансчегаравий дарёлари сув ресурслари умумий бойлик экани яна бир бор тасдиқланди. Минтақамиздаги барқарорлик, фаровонлик, мамлакатлар ўртасидаги дўстона муносабатлар, миллионлаб кишилар тақдири дарёлардан қанчалик оқилона фойдаланишимизга боғлиқ. Минтақадаги давлатларнинг сувдан фойдаланиш истагини жуда яхши тушунамиз, бу жараёнда иштирок этишга ҳам тайёрмиз. Бироқ бундан дарёларнинг қуйи қисмидаги бошқа давлатлар зарар кўрмаслиги керак», деган Нурсултон Назарбоев Шавкат Мирзиёев билан музокаралар якунида.\nҚозоғистон президенти Орол денгизи муаммосига алоҳида тўхталган.\n«Биз Орол денгизи атрофидаги вазиятни муҳокама қилдик ва яна бир бор Оролни қутқариш халқаро фонди муаммо ечимини топиш, давлатларимиз ўртасида бу борадаги алоқаларда асосий платформа эканлиги ҳақида якдил фикрга келдик», дея якунлаган Нурсултон Назарбоев.\nШАВКАТ МИРЗИЁЕВ СИЁСИЙ БОШПАНА ТАҚДИМ ЭТИШ ТАРТИБИНИ ИШЛАБ ЧИҚИШГА ФАРМОН БЕРДИ\nЎзбекистон президенти Шавкат Мирзиёев тез орада сиёсий бошпана беришни бошлашга кўрсатма берган. Бу унинг 1 март кунги «Ўзбекистон Республикаси Президенти девони фаолиятини янада такомиллаштириш тўғрисида»ги фармонида белгиланган.\nФармонга кўра, президент девонида янги ташкил этилган Сиёсий-ҳуқуқий масалалар хизматига қатор вазифалар юкланган.\n«Ўзбекистон Республикаси президенти девонининг Сиёсий-ҳуқуқий масалалар хизмати 2 ой муддатда Ўзбекистон Республикаси Конституциясининг 93-моддаси 22-бандида кўрсатилган Ўзбекистон Республикаси Президентининг ваколатларини амалга оширишнинг аниқ механизмларини назарда тутувчи Сиёсий бошпана бериш тартиби тўғрисидаги низомни ишлаб чиқсин ва тасдиқлаш учун киритсин», дейилган фармонда.\nМаълумот учун, Конституциянинг 93-моддасида Ўзбекистон Республикаси Президентининг ваколатлари белгиланган бўлиб, 22-бандга кўра, у «Ўзбекистон Республикасининг фуқаролигига ва сиёсий бошпана беришга оид масалаларни ҳал этади».\nСАМАРҚАНД ҲОКИМИ ТАТАРИСТОНГА ТАШРИФ БУЮРДИ\nСамарқанд вилояти ҳокими Химмат Оқбўтаев Татаристон Республикасига хизмат сафари билан ташриф буюрди.\nЖорий йилнинг 14 март куни Х.Оқбўтаевнинг Татаристон Республикаси Президенти Рустам Минниханов билан учрашуви режалаштирилган.\nОқбўтаев ўзининг хизмат сафари давомида "КАМАЗ" автоконцерни, "Казань" агросаноат парки, IT парки, Иннополис каби юқори технологик ва тиббиёт марказлари билан танишишни режалаштирган.\nЎзбекистон ва Қирғизистон барча соҳаларда ҳамкорликни ривожлантирмоқчи\n13−14 март кунлари Тошкентда Ўзбекистон-Қирғизистон вазирликлараро сиёсий маслаҳатлашувларининг навбатдаги раунди бўлиб ўтди. Бу ҳақда Ўзбекистон ТИВ матбуот хизмати хабар берган.\nҚирғизистон делегациясига ташқи ишлар вазири биринчи ўринбосари Динара Камолова бошчилик қилди.\nУчрашувда икки томон кун тартибининг сиёсий, савдо-иқтисодий, транспорт-коммуникацион, маданий-гуманитар ва бошқа соҳалардаги долзарб масалалари ҳамда халқаро ва минтақавий муаммолар юзасидан фикр алмашилди.\nҚайд этилганидек, 24 декабрь куни Самарқанд шаҳрида бўлиб ўтган олий даражадаги учрашув, сўнгра Ўзбекистон ва Қирғизистоннинг чегарадош вилоятлари раҳбарлари, жамоатчилик вакиллари иштирокидаги икки томон ҳукумат делегацияларининг ўзаро ташрифлари, манфаатдор бизнес доиралар ўртасидаги алоқалар, давлатлараро чегараларни ҳуқуқий расмийлаштириш борасида давом этаётган музокаралар серқирра Ўзбекистон-Қирғизистон муносабатларининг янги динамикасини намоён этади.\nЎзаро манфаатли бўлган барча соҳаларда алоқаларни ривожлантириш, жумладан Ўзбекистон ва Қирғизистоннинг чегарадош ҳудудлари ўртасидаги ҳамкорликни янада чуқурлаштириш ва кенгайтиришдан томонлар манфаатдор эканлиги эътироф этилди.\nМаслаҳатлашувлар доирасида консуллик масалалари ва ахборот соҳасида ҳамкорлик қилиш бўйича гуруҳларнинг учрашувлари ҳам ўтказилди.\nТОШКЕНТДА ЎЗБЕКИСТОН – ЭРОН СИЁСИЙ МАСЛАҲАТЛАШУВЛАРИНИНГ БЕШИНЧИ РАУНДИ БЎЛИБ ЎТДИ\nЎзбекистон Республикаси Ташқи ишлар вазирлигида Ўзбекистон – Эрон вазирликлараро сиёсий маслаҳатлашувларининг бешинчи раунди бўлиб ўтди. Унда Эрон Ислом Республикаси ташқи ишлар вазири ўринбосари Иброҳим Раҳимпур раҳбарлигидаги делегация иштирок этди.\nУчрашувда Ўзбекистон билан Эрон ўртасидаги ҳамкорликнинг бугунги ҳолати ва истиқболлари муҳокама қилинди. Савдо-иқтисодий, инвестициявий, транспорт-коммуникация соҳаларидаги алоқаларни янада чуқурлаштиришдан икки томон ҳам бирдек манфаатдор экани таъкидланди. Давлатлараро муносабатлар, шунингдек, Бирлашган Миллатлар Ташкилоти, Шанхай ҳамкорлик ташкилоти, Ислом ҳамкорлик ташкилоти доирасидаги алоқалар ривожида ижобий тенденциялар кузатилаётгани қайд этилди.\nМузокарада вазирликлараро сиёсий маслаҳатлашувларни мунтазам ўтказиш икки томонлама муносабатларга оид долзарб масалаларни муҳокама қилиш, ҳамкорликнинг Ўзбекистон ва Эрон манфаатларига мос келувчи йўналишларини биргаликда ишлаб чиқиш ва амалга ошириш имконини бериши таъкидланди. Минтақавий ва халқаро масалалар юзасидан фикр алмашилди.\nЭрон делегацияси Ўзбекистон Республикаси Ташқи иқтисодий алоқалар, инвестициялар ва савдо вазирлигида ҳам музокара ўтказди.\nМамлакатларимиз ўзаро савдо-иқтисодий ҳамкорликни янада ривожлантириши учун шартномавий-ҳуқуқий асос яратилган. Савдо-иқтисодий алоқалар, сармояларни ўзаро рағбатлантириш ва ҳимоя қилиш, икки томонлама солиққа тортишнинг олдини олиш, ўзаро савдо имтиёзлари, темир йўл транспорти соҳасидаги ҳамкорлик борасида эришилган келишувлар амал қилмоқда. Ўзбекистонда Эрон сармояси иштирокида тузилган 120 га яқин қўшма корхона фаолият кўрсатмоқда.\nУчрашувда иқтисодиёт, савдо, транспорт ва транзит каби соҳалардаги алоқаларни ривожлантириш масалалари муҳокама қилинди. Ўзбекистон – Туркманистон – Эрон – Ўмон минтақалараро транспорт коридорини ишга тушириш ўзаро ҳамкорлик ривожида алоҳида аҳамият касб этиши қайд этилди.\nОГОҲЛИККА ДАЪВАТ ЭТУВЧИ ФИЛЬМ\nРеспублика Киночилар уйи ҳамда Алишер Навоий номидаги Кино саройида "Ўзбеккино" Миллий агентлиги буюртмаси асосида "Ўзбекфильм" киностудиясида суратга олинган "Иснод" бадиий фильмининг тақдимоти бўлиб ўтди.\n...Ёш журналист Жамила телевидениеда мухбир бўлиб ишлайди. У одам савдоси, ахлоқий таназзулга бағишланган мавзуда материал тайёрлашга аҳд қилиб, ихтисослашган тиббий марказга боради. Виждонсиз кимсаларнинг ёлғон ваъдаларига учиб, хорижда хор бўлган жувонлар дастлаб мухбир билан суҳбатлашишдан бош тортади. Кейинчалик аёллар ўзларини бу аҳволга солган, бедаво ва хавфли дардга мубтало этган кимсалар қилмишини фош этиш ҳамда бошқаларни огоҳликка чорлаш мақсадида кўргуликлари ҳақида сўзлаб беришга қарор қилади. Мухбирга суҳбат асносида ёшгина қизларнинг туйғуларини топтаб, алдов йўллар билан хорижга жўнатган кимса айнан ўзининг турмуш ўртоғи экани аён бўлади...\nФильм ёшлик ҳою ҳавасларига берилиб, алданган хотин-қизларнинг кўргуликлари, улар тақдиридаги қора кунлар ҳақида ҳикоя қилиш билан бирга одам савдоси, ёшлар тарбиясидаги бўшлиқлар қандай оғир оқибатларга олиб келиши мумкинлиги ҳақида ҳикоя қилади.\nЯнги бадиий фильм сценарий муаллифи ва постановкачи режиссёри Рихсивой Муҳаммаджонов. Картинанинг яна бир постановкачи режиссёри ва постановкачи оператори Абдувоҳид Ғаниев. Асосий ролларни Дилноза Кубаева, Шоҳрух Ҳамдамов, Баҳора Арслонова, Шаҳзода Матчонова, Раъно Шодиева, Феруза Мустафоева ижро этган.\nЮнон-рум кураши. Туркиянинг Истанбул шаҳрида юнон-рум кураши бўйича халқаро турнир бўлиб ўтди.\nНуфузли турнирда дунёнинг ўнга яқин мамлакатидан 150 дан зиёд полвон саккиз вазн тоифасида ғолиблик учун куч синашди.\nВазни 130 килограмм бўлган полвонлар ўртасидаги баҳсларда мамлакатимиз шарафини ҳимоя қилган Мўмин Абдуллаев беларуслик Кирил Гришченко, озарбайжонлик Оян Назариёни, грузиялик Бека Канделакини мағлубиятга учратиб, кумуш медални қўлга киритди.\nТеннис. Грецияда “Фьючерс” туркумидаги “Heraklion – 2017” халқаро турнирида иштирок этаётган теннисчимиз Темур Исмоилов чорак финалга чиқди.\nМусобақанинг иккинчи даврасида Темур мезбонлар вакили Анастасиос Павлис билан куч синашди ва 6:7, 6:3, 6:2 ҳисобида ғалаба қозонди. Энди Т.Исмоилов чорак финалда чехиялик Михал Конечни билан рақобатлашади.\nНАВОИЙДА ҚЎЛ ЖАНГИ БЎЙИЧА ХАЛҚАРО ТУРНИР ЎТКАЗИЛДИ\nНавоий шаҳрида қўл жанги бўйича ўтказилган халқаро турнирда Ўзбекистон, Россия ва Молдованинг профессионал спортчилари ғолиблик учун ўзаро куч синашди.\n75 килограмм вазн тоифасидаги баҳсда бухоролик Жаҳонгир Жумаев россиялик Максим Ефременкони мағлубиятга учратган бўлса, вазни 85 килограмм бўлган тошкентлик Беҳзод Нурматов молдовалик Денис Томузни енгди. Тошкент вилояти вакили Илёс Раимов (90 кг) молдовалик Александр Лях устидан зафар қучди.\nМуҳриддин Тиловов ҳалқаро турнирда кумуш медални қўлга киритди\nДзюдо бўйича Ўзбекистон терма жамоаси аъзоси Муҳриддин Тиловов Халқаро дзюдо федерацияси томонидан Боку шаҳрида ўтказилган “Катта дубулға” туркумига кирувчи ҳалқаро турнирда шоҳсупага кўтарилди.\nДунёнинг ўттиздан зиёд мамлакатидан икки юзга яқин дзюдочи иштирок этган мусобақада М.Тиловов 60 килограмм вазн тоифасида беллашди. Муҳриддин финалга қадар озарбайжонлик Оруж Вализода, мўғулистонлик Амартившун Дашдаваа, бразилиялик Эрик Такабатакени мағлубиятга учратди ва кумуш медаль билан тақдирланди\nЎЗБЕКИСТОНДА ЯНА УЧТА ЦЕМЕНТ ЗАВОДИ БАРПО ЭТИЛАДИ\nЎзбекистонда Россиянинг цемент ишлаб чиқаришга ихтисослаштирилган "Евроцемент" компанияси билан қатор лойиҳаларни амалга ошириш муҳокама қилинди. Бу масала Тошкент вилояти ҳокими Шукурулло Бобоевнинг Санкт-Петербург губернатори Георгий Полтавченко билан музокаралари чоғида ҳам эътибордан четда қолмаган.\nУнга кўра, Ўзбекистонда қурилиш материаллари ишлаб чиқарувчи 3та заводни барпо этиш режалаштирилмоқда. Хабар қилинишича, шу мақсадда 330 млн доллар миқдорида сармоя ўзлаштирилади. Яқин орада мазкур лойиҳалар бўйича ҳамкорликка доир англашув меморандумини имзолаш кутилмоқда.\nЭслатиб ўтамиз, “Евроцемент” ҳозирда ҳам Ўзбекистонда муваффақиятли фаолият олиб бормоқда. У 2006 йилда августида Швейцариянинг Zeromax GmbH компаниясидан “Оҳангаронцемент”нинг 75,6 фоиз акциясини харид қилган эди. Ҳозирда компания “Оҳангаронцемент”нинг 83,92 акциясига эгалик қилади.\nНОКАУТЧИ БОКСЧИМИЗ 9-ЖАНГИНИ ҲАМ НОКАУТ БИЛАН ЯКУНЛАДИ\nПрофессионал боксда муваффақиятли одимлаётган нокаутчи боксчимиз Шоҳжаҳон Эргашев фаолиятидаги тўққизинчи жангини ўтказди. Бу ҳақда Olamsport.com нашри хабар қилмоқда.\nУ бу сафар Африка чемпиони угандалик Ҳамза Семпевога қарши рингга кўтарилди. Россиянинг Санкт-Петербург шаҳрида ўтказилган жангда ҳамюртимиз рақибини мағлубиятга учратди. Жангнинг 1‑ раундидаёқ Семпево нокаутга учради.\nЭслатиб ўтамиз, Шоҳжаҳон бунгача профессионал рингда 8та жанг ўтказиб, уларнинг барчасида рақибларини нокаутга учратган эди.\nШанхай университетида Хитой ва Ўзбекистон ўртасида дипломатик муносабатлар ўрнатилганининг 25 йиллиги муносабати билан буюк ўзбек шоири Алишер Навоийнинг ҳайкали очилди. Бронза ҳайкалнинг баландлиги 3,6 метр, постамент (ҳайкал ўрнатиладиган махсус супа) эса – 1,8 метрга тенг. Ҳайкал лойиҳаси ўзбек ҳайкалтароши Равшан Миртожиев томонидан ишлаб чиқилган бўлиб, у бевосита хитойлик ҳайкалтарош томонидан яратилди.\nШанхай университети ҳовлисида “тош қўйиш” маросими 2013 йилда бўлиб ўтганди. Ҳайкалнинг оғирлиги 3 тоннага тенг.\nКМТА: ЯПОНИЯ ВА АҚШ ШИМОЛИЙ КОРЕЯГА ТАЖОВУЗ ҚИЛСА, МАҒЛУБ БЎЛАДИ\nЯпония "Қўшма Штатлар кўмагида КХДРга бостириб кириш режасидан воз кечгани йўқ". Бу ҳақда Шимолий Кореянинг марказий нашрларида чоп этилган КМТА (Корея марказий телеграф агентлиги) шарҳида сўз юритилган.\n"17 март куни, дейилади мақолада, Япония КХДРга қарши йўналтирилган Radar-5 айғоқчи сунъий йўлдошни учирди. Япония ўзини-ўзи мудофаа кучлари кемалари ва АҚШ ҲДКнинг таркибида Carl Vinson авиаташувчи кемаси бўлган гуруҳи Шарқий Хитой денгизида қўшма ҳарбий машғулотлар ўтказди".\nБундан ташқари, КМТА ўзини-ўзи мудофаа кучлари ваколатларининг кенгайтирилганига ҳам эътибор қаратган. Унга кўра, Иккинчи жаҳон урушидан кейин илк маротаба Япония қуролли кучларига "дўстона мамлакатлар"ни ҳимоя қилиш учун хорижий ҳудудларда ҳарбий амалиётларда иштирок этишга рухсат берилган.\nШарҳ муаллифларининг қайд этишларича, "Япония ва АҚШ КХДРга бостириб киргудек бўлса, мағлубиятга учраса керак". Американинг Япония ҳудудидаги ҳарбий базалари, ахборот агентлигига кўра, халқ республикаси баллистик ракеталари томонидан нишонга олинган. "Агар, битта снаряд КХДР ҳудудига тушса, Японияни аянчли оқибат кутади", - дея хулоса қилади шарҳловчилар.\nКАМЧАТКАДАГИ ВУЛҚОН 200 ЙИЛДАН КЕЙИН УЙҒОНДИ\nРоссиянинг Камчатка яриморолининг жанубий қисмида, Охота денгизи соҳили бўйида жойлашган Камбальний вулқони 200 йил ичида биринчи маротаба фаоллашди. Вулқон ташқарига 7 км баландликдаги кул устунини отган. Таъкидлашинич, вулқон кули Тинч океани узра 900 км масофага чўзилиб кетган.\nВулқон атрофида авиация учун хавфлиликнинг "зарғалдоқ" даражаси киритилди. Бу даража вулқон отилиши эҳтимоли катталигини англатади. Вулқон сўнгги марта 18-асрда отилган.\nТРАМП ТАРАФДОРЛАРИНИНГ НАМОЙИШИ ОММАВИЙ МУШТЛАШУВ БИЛАН ТУГАДИ\nАҚШ президенти Дональд Трамп тарафдорларининг Калифорния штатидаги Хантингтон-Бич шаҳридаги намойиши президент тарафдолари ва унга қарши чиқаётганларнинг оммавий муштлашуви билан тугади.\nLos Angeles Times нашрининг ёзишича, муштлашув Трампга қарши чиқаётганлардан бири намойиш ташкилотчиларидан бири бўлган аёлнинг юзига гармдори гази пуркагандан кейин бошланган. Трамп тарафдорлари вазиятга аралашишгандан кейин муштлашув чиқиб кетган.\nМуштлашаётганларни полиция ажратишига тўғри келган. Оқибатда 2 киши жароҳат олган, бир неча киши ҳибсга олинган. Улардан 3 нафари гармдори гази қўллагани, қолганлари эса қоидабузарликлар содир этганликлари учун ҳибсга олинганлар.\nНамойишда Трамп тарафдорлари 2 мингга яқин кишини ташкил қилган, унга қарши чиқаётганлар эса анча камчиликни ташкил қилган.\nТРАМП КОНГРЕССДА ИЛК МУВАФФАҚИЯТСИЗЛИККА УЧРАДИ - ТИББИЙ ҚОНУН ЛОЙИҲАСИ ҚАЙТАРИБ ОЛИНДИ\nАҚШ Республикачилар партияси Obamacare номи билан машҳур бўлган қонунни бекор қилиши кутилган қонун лойиҳасини қайтариб олди. Барак Обаманинг соғлиқни сақлаш тизимидаги ислоҳотини бекор қилиш Дональд Трампнинг сайловолди пойгаси ҳамда лавозимига киришгандаги асосий ваъдаларидан бири эди. Бироқ, лойиҳанинг овоз беришда омадсизликка учрашининг олдини олиш мақсадида партия раҳбарияти шундай қарор қилган.\nРеспубликачиларнинг American Health Care Act (HCA) қонун лойиҳаси Конгрессда Оқ уй томонидан фаол равишда ҳимоя қилинганига қарамай, маъқул келмаган. Reuters агентлигининг ёзишича, ҳужжат келишувчан ва консерватор республикачиларни қаноатлантирмаган.\nМазкур қонун лойиҳасини жон-жаҳди билан ҳимоя қилган Вакиллар палатаси спикери Пол Райаннинг ҳикоя қилишича, у Трамп билан Оқ уйда қонун лойиҳаси чақириб олингунга қадар учрашган. Райаннинг ўзи Трампга ҳужжатни қайтариб олиш айни вақтда бажариш мумкин бўлган энг яхши қарор эканини айтган.\nПрезидент Трамп республикачилар мазкур мавзуга яқин орада қайтмаслигини билдирган. CNN телеканалининг хабар қилишича, республикачилар 7 йил мобайнида ушбу соҳада ислоҳот ўтказишни режалаштириб келган. Шунга кўра, ҳужжатнинг чақириб олиниши Америка президенти обрўсини кескин тушириб юборади.\nВакиллар палатасидаги демократлар фракцияси раҳбари республикачиларнинг бу мағлубиятини «Америка халқининг ғалабаси» деб атади.\nObamacare номи билан машҳур тиббий ислоҳот 2010 йилда маъқулланган эди. У Барак Обаманинг ички сиёсатдаги асосий ютуқларидан бири бўлди. Қонун барча фуқароларга тиббий суғурталаниш мажбуриятини юклади ҳамда суғурта компанияларига «ноқулай» мижозларга рад жавоби беришни тақиқлади. Гарчи, ушбу қонундан ижобий ўзгаришлар кутилган бўлса-да, уни ҳаётга татбиқ этишда қатор техник, молиявий ва ижтимоий тўсиқларга дуч келинди. Бу эса, ўз навбатида, ислоҳотнинг танқид қилинишига сабаб бўлди.\nДональд Трамп вазифасига киришишдан аввал, Обама маъмурияти томонидан қабул қилинган қонунларнинг аксарини бекор қилишга ваъда берган эди.\nУмуман, таъкидланишича, Конгрессда қабул қилинишига эришилмаган янги қонун лойиҳасида Obamacare қонунининг кўплаб бандлари сақлаб қолинган эди, шу боис уни норасман Obamacare-lite ҳам деб аташди.\nЯнги қонун мажбурий тиббий суғуртани бекор қилиши ҳамда 2020 йилга келиб аҳолининг кам таъминланган қатламига давлат томонидан субсидиялар ажратиш, жумладан, шошилинч шифохонага ётқизиш, дори-дармонлар, ҳомиладорлик ва педиатрия ёрдамини тўлиқ бекор қилишни кўзда тутар эди.\nНАВРЎЗДАН ШОДОН КЎНГИЛЛАР\nЮртимизда кўклам нафаси уфура бошлагани ҳамоно Наврўз насимини ҳис эта бошлаймиз. Истиқлол шарофати ила қадр топган кўплаб байрамларимиз қатори Наврўз ҳам асл қадриятларимиздан бирига айланган.\nМамлакатимизда бу йилги Наврўз ўзгача тароват касб этмоқда. Шарқона янги йилнинг бошланиши, табиат уйғонишининг рамзи, асл миллий, энг ардоқли байрам бўлмиш Наврўз меҳр-оқибат, хайр-саховат ифодасига айланган.\nБу қутлағ айём олдидан “Ёшлик” шаҳарчасида ҳашарлар, кенг кўламдаги ободончилик ва кўкаламзорлаштириш ишлари амалга оширилгани сезилиб турибди. Боғ-роғлар, хиёбонлар, йўлаклар тоза ва озода. Дов-дарахтлар оқланиб, анча-мунча ишловлар берилган. Бундай серфайз масканларда сайл ўтказишнинг гашти ҳам ўзгача бўларкан. Мирзо Улуғбек номидаги Ўзбекистон Миллий университети талабалар турар-жойлари атрофида давом этаётган Наврўз сайли барчага янада кўтаринки руҳ бахшида этмоқда.\nБайрам сайли очилиш маросимида ЎзМУ ректори Авазжон Мараҳимов, шу даргоҳда фаолият кўрсатишаётган академиклар ва фахрийлар Президентимиз Шавкат Мирзиёевнинг “2017 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорида қайд этилганидек, азал-азалдан халқимизнинг эзгу ва гўзал қадриятларини, унинг олижаноб орзу-интилишларини ўзида мужассам этиб, қадим аждодларимиздан бизга ўлмас мерос сифатида безавол ўтиб келаётган Наврўзи олам мустақиллик йилларида мамлакатимизда яшаётган миллати, тили ва динидан қатъий назар, барча ватандошларимиз орзиқиб кутадиган, том маънодаги умумхалқ байрамига айланиб қолганини алоҳида таъкидладилар.\nКарнай-сурнай садолари остида бошланган сайлда истеъдодли талабалар томонидан Наврўз тарихига оид саҳна кўринишлари, ҳар бир вилоят миллий урф-одатларига оид чиқишлар ҳамда баҳорий таомлар ва гуллар, деворий газеталар танловлари байрамга ўзгача шукуҳ бахш этаётир. Дастурхонларга тортилган сумалак, ҳалим, кўк сомса каби баҳор таомлари барчани хушнуд этади. Байрам тадбирида университет талабалар турар-жойларида истиқомат қиладиган йигит-қизлар миллий урф-одат ва анъаналарга, бетакрор қадриятларимизга ҳурмат, ватанпарварлик туйғулари акс эттирилган саҳна асарларини намойиш этмоқдалар.\nИстеъдодли талабаларнинг Наврўзга аталган шеърлари она тилимиз билан бир қаторда инглиз, рус, француз, немис, испан ва бошқа хорижий тилларда ҳам жаранглаши – миллатлараро тотувлик, бағрикенгликни тараннум этиш демакдир. Бундай ашъорлар ўзаро меҳр ришталарини янада мустаҳкамлаб, инсонларни бир-бирига жигар-кўз қилиб қўйса ажабмас.\nБайрам олдидан факультетлар ўртасида «Юртимизда Наврўз!» ва «Доимо эъзоздасиз муқаддас аёллар» мавзуига бағишланган деворий газеталар, “Моҳир ошпазлар”, “Баҳорий гуллар”, “Сумалак сайли” кўрик танловлари ўтказилган бўлса, бугун майдонларда ташкил этилган шахмат-шашка мусобақалари, армрейслинг, стол тенниси, арқон тортиш, волейбол, миллий кураш каби мусобақалар барчага олам-олам завқ-у шавқ бахш этмоқда.\nНаврўз олам тинчлик ва осойишталик ҳукмрон бўлган юртимизга шу тариқа янада файз киритмоқда. Агар баҳор узук бўлса, унинг ёқут кўзидир Наврўз!\nЮртимиз истиқлоли берган энг азиз неъматлардан бири – буюк тарихимизга бўлган муносабатлар ўзгарди, улуғ аждодларимизнинг руҳи шод этилиб, табаррук номлари абадийлаштирилди, мерослари катта қизиқиш билан ўрганилмоқда.\nТарих саҳнасида ёрқин из қолдирган улуғ сиймоларнинг таваллуд топган кунларини нишонлаш ўзига хос анъанага айланган. Ҳар йили 9 апрелда Соҳибқирон Амир Темур, 9-14 февраль кунлари ҳазрат Мир Алишер Навоий ва Муҳаммад Заҳириддин Бобур боболаримизнинг таваллуд топган кунларини эҳтиром ила нишонлаймиз ва улар ижодий меросини янада теранроқ ўрганишда давом этамиз.\nЮртимиз тарихида ёрқин из қолдирган энг улуғ сиймолардан бири – Муҳаммад Тарағай Мирзо Улуғбек 1394 йил 22 март куни таваллуд топган. Демак, бу улуғ кунда буюк аждодимиз руҳини шод этиб, унинг илмий мактабини, тенгсиз меросини изчил ўрганиб боришимиз ҳам фарз, ҳам қарздир!\nШу муносабат билан Мирзо Улуғбек номидаги Ўзбекистон Миллий университетида “Юлдузлар билан тиллашган даҳо” мавзусида илмий-маърифий тадбир ўтказилди. Унда академиклар, профессор-ўқитувчилар, илмий тадқотчилар ва талабалар иштирок этдилар.\n– Ўзбекистон Республикаси Вазирлар Маҳкамасининг 1995 йил 14 сентябрдаги “Тошкент давлат университетига Мирзо Улуғбек номини бериш тўғрисида”ги қарори ва Биринчи Президентимизнинг 2000 йил 28 январдаги “Тошкент давлат университетига “Ўзбекистон Миллий университети” мақомини бериш тўғрисида"ги Фармони ўқув даргоҳимиз зарварақларига зарҳал ҳарфлар билан ёзиб қўйилган,– дейди ЎзМУ ректори Авазжон Мараҳимов.– Бу битиклар бугунги ёш авлод қалбига ҳам муҳрланмоқда. Албатта, улуғ аждодларга муносиб авлод бўлиш буюк юрт фарзандлари қалбида чексиз фахр ва ифтихор туйғуларини жўш урдиради.\nТадбирда Ўзбекистон Фанлар Академияси Математика институти директори, академик Шавкат Аюпов, Ўзбекистон Фанлар Академияси Астрономия институти директори Шуҳрат Эгамбердиев, ЎзМУ проректори Давлатбой Жумабоев, тарихчи олим Аброр Хидиров ва бошқалар буюк аллома Мирзо Улуғбекнинг бой илмий мероси, бетакрор кашфиётлари, ҳаёти ва давлат бошқарувидаги фаолияти ҳақида атрофлича сўз юритдилар.\nЎзбекистон халқ артисти Эркин Комилов сўнгги йилларда кино ва театр саҳналарида яратилган Мирзо Улуғбек образи бугунги авлод кўз ўнгида буюк аждодимиз сиймосини қанчалик гавдалантириши, ул зот ҳақидаги тасаввурларни янада бойитишга хизмат қилишини алоҳида таъкидлади.\nБуюк аждодимиз тарихи, илмий меросини теран ўрганишимизда Биринчи Президентимиз Ислом Каримовнинг 1994 йил 15 октябрь куни Самарқанд шаҳрида Мирзо Улуғбек таваллудининг 600 йиллигига бағишлаб ўтказилган тантанали маросимдаги “Улуғбек руҳи барҳаёт” сарлавҳали нутқи ғоят муҳим ўрин тутади. Унда қайд этилишича, Мирзо Улуғбекдай беназир алломанинг ўрта асрлар шароитида намоён этган илмий жасорати бугунги кун олимларини ҳам ҳайратга солмасдан қўймайди. Тақдир бу улуғ зотнинг зиммасига беҳад улкан ва машаққатли вазифалар юклади. Буюк саркарда Амир Темур бунёд этган салтанатнинг вориси бўлишдек мислсиз синов айнан унга насиб этди. Чексиз ақл-идроки, азму қатъияти, одилона сиёсати билан Мирзо Улуғбек қарийб қирқ йил мобайнида Мовароуннаҳр диёрининг донишманд ҳукмдори бўлиб, халқларнинг азалий орзуси – тинчлик, тотувлик, ҳар томонлама тараққиётни қарор топтириш йўлида мислсиз шижоат ва матонат кўрсатди.\nМирзо Улуғбек минглаб юлдузларни жамлаган мукаммал харита ва бугунги энг замонавий ҳисоблардан деярли фарқ этмайдиган мукаммал астрономик жадвалини яратгани, унинг ҳаёти ва ижоди ўзбек халқи маънавияти пойдеворига қўйилган тамал тошларидан бири бўлиб, халқимизнинг ўрта асрларда фундаментал фанга нечоғлик буюк аҳамият берганини кўрсатади. "Зижи жадиди Кўрагоний" деб номланган Улуғбек астрономик жадвали ўрта асрларда лотин тилига таржима қилиниб, Европа олимлари орасида кенг тарқалган.\n2014 йил 15-16 май кунлари Самарқанд шаҳрида ўтказилган “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзусидаги халқаро конференциясида ҳам Мирзо Улуғбекнинг XV асрда тузган астрономия жадвалида 1018 та юлдузнинг ҳолати ва жойлашуви баён қилинган бўлиб, бу асар астрономик ўлчовлар бўйича 16 аср давомида яратилган биринчи янги каталог бўлгани эътироф этилиб, унинг илмий мероси юксак баҳоланади. “Юксак маънавият – енгилмас куч” асарида беназир алломанинг ўрта асрлар шароитида намоён этган илмий жасорати бугунги кун олимларини ҳам ҳайратга солаётгани ҳақида сўз бораркан, буюк аждодимиз илмий фаолияти билан боғлиқ баҳсли бир масалага шундай ойдинлик киритилади:\n«Зижи жадиди Кўрагоний» деб номланган Улуғбек астрономик жадвали ўрта асрларда лотин тилига таржима қилиниб, Европа олимлари орасида кенг тарқалгани фикримизнинг яққол исботидир,– деб ёзади муаллиф.– Бу ҳақда сўз юритар эканмиз, беихтиёр 1996 йили Парижда ЮНЕСКОнинг ўша пайтдаги Бош котиби Федерико Майор жаноблари билан бўлган бир суҳбат ёдимга тушади. Ўшанда жаноб Майор Улуғбекнинг илмий меросини юксак баҳолаб, унинг юлдузлар ҳаракатига оид ҳисоб-китоблари бугунги кунда компьютер ёрдамида текшириб кўрилганда атиги бир неча дақиқага фарқ қилиши аниқланди, деган гапни айтиб қолди. Шунда мен унга жавобан, йўқ, жаноб Федерико Майор, Улуғбек хато қилган бўлиши мумкин эмас, балки компьютерлар хато қилган бўлиши мумкин, деган эдим. Гарчи бу гап дўстона лутф тариқасида айтилган бўлса-да, ўйлайманки, унинг замирида чуқур ҳақиқат мужассам”.\nШуни айтиш жоизки, Ер сайёрамиз Қуёш атрофида ҳаракатланиши энг замонавий телескоплар ёрдамидаги ўрганилганида ҳар йили бир неча дақиқага фарқ қилиши ўз исботини топган. Демак, Мирзо Улуғбек ўз даврида бу масалада аниқ ва тўғри хулосага келгани аён бўлади!..\nБуюк аждодимиз ҳаёти ва фаолияти, бой илмий меросини теран нигоҳ билан ўрганар эканмиз, бу борада кўплаб манбаларда қимматли фикрлар баён этилганини кўришимиз мумкин. Мирзо Улуғбекнинг дунё тарихида тутган ўрнини Мир Алишер Навоий қуйидаги сатрларида шундай таърифлаган:\nКи ондин ёзди "Зижи Кўрагоний".\nУлуғбек сиймоси тарихий асарларда ўзига хос тарзда улуғланган. "Қомуслар бош таҳририяти" томонидан 1996 йилда нашр этилган "Темур ва Улуғбек даври тарихи" тўпламида ана шу тарихий асарлар ҳақида ҳам маълумотлар бор. Жумладан, Шамсуддин Али ибн Жамолулисломнинг 1399-1403 йилларда ёзилган "Темурнинг Ҳиндистонга қилган юришлари кундалиги", Низомиддин Шомийнинг 1401-1402 йилларда ёзилган "Зафарнома", Шоҳобуддин Абдуллоҳ ибн Лутфуллоҳ ал-Ҳавофийнинг (у Ҳофизи Абру номи билан ҳам машҳур) XV аср 20 йилларининг иккинчи ярмида ёзилган "Зубдат ут-таворих", Шарафуддин Али Яздийнинг "Зафарнома" асарларида Мирзо Улуғбекнинг турли даврлардаги фаолияти ҳақида қимматли фикрлар ўз ифодасини топгандир.\n1468-1471 йилларда Камолиддин Абдураззоқ Самарқандийнинг Самарқандда ёзилган "Матлаъ ус-саъдайн" солномасида Улуғбек расадхонаси ҳақида кенг маълумотлар берилган.\nАлишер Навоий "Мажолис ун-нафоис" асарида Мирзо Улуғбекни нафис адабиёт билан шуғулланган давлат арбоби сифатида тасвирлайди.\nБуюк аждодимиз вафот этганидан сўнг 40 йилдан кейин Давлатшоҳ ўзининг "Тазкират уш-шуаро" деб номланган машҳур баёзида шундай ёзган: "Улуғбек олимликнинг юқори даражасига кўтарилди… Икки шохли Искандар Зулқарнайн давридан ҳозиргача ҳокимият бошида Улуғбек сингари подшоҳ-олим бўлмаган".\nЗаҳириддин Муҳаммад Бобурнинг ўлмас асари – "Бобурнома"да ҳам Мирзо Улуғбек бунёд этган бинолар қаторида расадхонанинг уч қаватли бўлганлиги ҳақида қимматли маълумотлар берилган.\n"Темур ва Улуғбек даври тарихи" тўпламида буюк аждодимиз ҳақида асарлар ёзишган яна ўнлаб тарихчи олимлар, фозил кишиларнинг номлари баён қилингани эътиборга моликдир. Ўша тарихий асарларни бугунги ёш авлодга ҳам китоб ҳолида тақдим этиш, пировардида, буюк маънавий меросимизни янада чуқурроқ ўрганиб бориш ғоят муҳимдир.\nЧўлпон нашриёти томонидан 1994 йилда 100000 (юз минг!) нусхада чоп этилган "Тўрт улус тарихи" китоби Мирзо Улуғбекнинг энг нодир асарларидан биридир. "Мирзо Улуғбек фаннинг жуда кўп соҳалари, хусусан математика, фалакиёт, мусиқашунослик ва тарих илмлари бўйича забардаст олим, илм-фан, маданиятнинг улкан ҳомийси сифатида абадул-абад тарихда қолди,– деб ёзади мазкур китобга сўзбошисида академик Бўрибой Аҳмедов.– Улуғбекнинг бетакрор илмий мероси, у таъсис этган ва раҳнамолик қилган Самарқанд мунажжимлик мактаби ҳақидаги тасаввуримизни ҳали етарли деб бўлмайди..."\nИлми хазинаси беқиёс аллома бобокалонимизнинг биз билган ва билмаган илмий, маънавий мерослари дунёнинг турли давлатлари кутубхоналарида сақланаётгани сир эмас. Улардан ҳеч бўлмаганда нусхалар олиб келиб, она тилимизда изоҳлари билан нашр этишнинг фурсати аллақачон етган! Демоқчимизки, “Улуғбек энциклопедияси”ни ҳам яратиш мақсадга мувофиқдир.\nЎзМУ Журналистика факультетида Мирзо Улуғбекнинг "Тўрт улус тарихи" китоби бугунги кунда миллий публицистикамизнинг энг ноёб дурдоналаридан бири сифатида ўрганилмоқда. Улуғ аждодларимиз тарихини, уларнинг бой маънавий меросини шу тариқа қанчалик теран нигоҳ ила ўргансак, келажакда шунчалик буюк мақсадларга эриша оламиз.


"Қаҳр куни" муносабати билан Россия хавфсизлик чораларини кучайтирмоқда - 30.09.2016, Sputnik Ўзбекистон\n"Қаҳр куни" муносабати билан Россия хавфсизлик чораларини кучайтирмоқда\nЭкстремистлар "Бутунжаҳон қаҳр ва норозилик куни"ни нишонлашлари ҳақида маълум қилгач, Россиянинг АҚШдаги элчихонаси хавфсизлик чораларини кучайтирди 30.09.2016, Sputnik Ўзбекистон\n11:53 30.09.2016 (янгиланди: 12:01 30.09.2016)\n© Посольство РФ в СШААҚШдаги Россия элчиси қароргоҳи\n© Посольство РФ в США\nЭкстремистлар "Бутунжаҳон қаҳр ва норозилик куни"ни нишонлашлари ҳақида маълум қилгач, Россиянинг АҚШдаги элчихонаси хавфсизлик чораларини кучайтирди\nТОШКЕНТ, 30 сен — Sputnik. Сал олдин бир қатор ташкилотлар 30 сентябр куни жума намозини адо этиш билан бир қаторда норозилик акцияларини ўтказиш ташаббуси билан чиққан эди, деб хабар қилади РИА Новости.\nРоссиянинг Вашингтондаги дипломатик ваколатхонаси матбуот-котиби Юрий Мельникнинг РИА Новостига берган хабарига кўра, муассаса АҚШда истиқомат қилаётган россияликларни рўй бериши мумкин бўлган провокациялар ҳақида огоҳлантирган.\n"Биз Россия фуқароларини одамлар гавжум бўладиган жойлардан сақланишни, ҳушёр бўлишни ва ТИВ тавсияларига амал қилишга чақирамиз", — деб айтган Мельник.\nАҚШ Россияни экстремистлар ҳужуми билан қўрқитишга ўтди\n29 Сентябр 2016, 09:49\nДипломатларнинг таъкидига кўра, террорчилар норозилик акцияларини ўз фойдасига ўгиришлари мумкин. Шу боис, Россиянинг Америкадаги элчихонаси ўз фуқароларини "қаҳр ва норозилик" акциялари уларнинг ғурури ва хавфсизлигига қарши қаратилиши мумкин бўлган жойларга бормасликка ва провокациялар қурбонига айланишдан сақланишга даъват қилмоқда.\nМаълумотларга кўра, Суриядаги вазият радикал исломчиларнинг қаҳр ва ғазабини қўзғатган. Гап шундаки, яқинда Сурия армияси Алеппода ҳарбий операцияни бошлаганини эълон қилган эди. Айни вақтда Сурия ҳукумати қўшинлари шаҳарнинг тенг ярмини назорат қилмоқда, аммо Алеппонинг шарқий қисми аввалгидек террорчилар қўлида қоляпти.


Урумчидаги портлашда 31 киши ҳалок бўлди\nХитойнинг Шинжон Уйғур мухтор вилояти Урумчи шаҳридаги бозорда содир бўлган портлашда камида 31 киши ҳалок бўлди, 90 одам жароҳатланди.\nХабарларга кўра, номаълум кишилар иккита машинада бозор ҳудудига кириб, одамлар устига бир қанча портловчи ускуналарни отган.\nСўнгги ойларда Шинжон Уйғур мухтор вилоятининг мусулмонлар яшайдиган ҳудудларида зўравонлик ҳолатлари кўпаймоқда.\nХитой ҳукумати уйғур-айирмачилари хорижий экстремистик гуруҳлар кўмагида мамлакатдаги хавфсизликка таҳдид солаётганини таъкидлаб келади.\nБироқ Шинжондаги вазиятдан яхши хабардор бўлган экспертлар фикрича, Пекин тартибсизликларга сабаб бўлаётган ички сиёсатини оқлаш учун терроризм таҳдидини бўрттириб кўрсатмоқда.